Энг гўзал хулқ соҳиби - Hidoyat.uz\nЭнг гўзал хулқ соҳиби\nАсосий саҳифа Мақолалар Энг гўзал хулқ соҳиби\nЧоп этилди Dekabr 27, 2019 Энг гўзал хулқ соҳибиda fikr bildirishni o'chirish\nҲаётда инсоннинг ҳазил-мутойиба билан кўнглини ёзишга муҳтож пайтлари бўлади. Ушбу эҳтиёж динимизда баён этилган одоб-ахлоқ доирасида қондирилса, кўплаб яхшиликларга васила бўлади.\nСавол туғилади: Расулуллоҳ соллаллоҳу алайҳи ва саллам олийжаноб ва виқорли, рисолатнинг вазифалари, умматга раҳбарлик масъулияти билан машғул бўлсалар-да, ҳазиллашармидилар?\nПайғамбаримиз алайҳиссалом одамлар билан фақат ҳақ доирасида, ҳолат тақозосидан келиб чиқиб, камситиш ва мазахдан холи ҳолда ҳазиллашардилар. Бу ишни аҳллари, саҳобалар ва барча инсонларга хурсандчилик улашиш мақсадида амалга оширардилар. Ҳатто болаларга ҳам ҳазил ила шодлик ва хурсандчилик туҳфа этардилар.\nҲақиқатни гапириб ҳазил-мутойиба қилиш ҳар бир мўмин учун умумий одоблардандир. Абу Ҳурайра розияллоҳу анҳу ривоят қилади: «Саҳобалар: “Эй Аллоҳнинг расули! Сиз ҳам ҳазил-мутойиба қиласизми?” дейишди. Шунда у зот алайҳиссалом: “Албатта, мен ҳақдан бошқани айтмайман”, дедилар» (Имом Термизий ривояти). .\nНўъмон ибн Башир розияллоҳу анҳу айтади: «Абу Бакр Сиддиқ розияллоҳу анҳу Пайғамбаримиз алайҳиссалом уйларига кириш учун рухсат сўради. Ўшанда Ойша онамиз овозини Набий алайҳиссаломга нисбатан қаттиқроқ кўтарганини эшитди. Уйга киргач, онамизга: “Пайғамбаримиз алайҳиссалом ҳузурларида овозингни кўтарасанми?!” деб танбеҳ берди. Набий алайҳиссалом Абу Бакрни шаштидан қайтара бошладилар. Абу Бакр розияллоҳу анҳу эса қизининг ишидан хафа ҳолда ташқарига чиқиб кетди. Шундан кейин Пайғамбаримиз алайҳиссалом Ойша онамизга: “Сизни қандай ҳимоя қилиб қолганимни кўрдингизми?” дедилар».\nАнас розияллоҳу анҳу ривоятида: «Набий алайҳиссалом менга: “Эй икки қулоқли!” дедилар» (Имом Термизий ривояти). Шу кишидан яна бир ривоятда келади: «Саҳролик одам бўларди. Уни Зоҳир деб аташарди. У саҳродан Расулуллоҳ соллаллоҳу алайҳи ва салламга ҳадя келтирарди. Қайтаётганида Набий алайҳиссалом йўлнинг таъминотини қилиб берардилар. Бир куни у тўғрисида: “Зоҳир саҳроимиз, биз унинг шаҳримиз”, деб марҳамат қилдилар. Набий алайҳиссалом уни яхши кўрардилар.\nБир куни Зоҳир мато сотаётганда, Пайғамбаримиз алайҳиссалом орқасидан келиб, уни қучоқладилар. Шунда Зоҳир: “Мени қўйиб юбор! Кимсан!” деди. Ўгирилиб қараса, Набий алайҳиссалом турибдилар. У Пайғамбаримиз алайҳиссаломнинг муборак кўксиларига босиб туришларидан ўзини ортиқ олиб қочмади. Кейин у зот алайҳиссалом: “Бу қулни ким сотиб олади?” дедилар. Зоҳир: “Ундай бўлса, Аллоҳга қасам-ки, менинг бозорим касод бўлади (яъни, тузукроқ пулга сота олмайсиз)”, деди. Набий алайҳиссалом: “Аллоҳ таоло наздида қадринг арзимас эмас, балки қимматбаҳодир”, дедилар» (Имом Аҳмад ва Имом Байҳақий ривояти). Ушбу ҳадиси шарифда очиқ-ойдин ҳазил билан бирга мукаммал хулқ, гўзал ахлоқ мавжуд.\nЯна бир ҳадиси шарифнинг мазмунида Набий алайҳиссаломнинг рост ҳазиллари келтирилади. Бир аёл: “Эй Аллоҳнинг расули, эрим касал бўлиб қолди”, дейди. Шунда Набий алайҳиссалом: “Эрингнинг икки кўзида оқлик бор”, дедилар. Аёл гўёки эрини кўр бўлиб қолибди деб ўйлаб, кўзларини очиб кўради. Шунда эри ҳар бир кўзда оқлик бўлиши, Набий алайҳиссалом ҳазиллашганларини эслатади.\nНабий алайҳиссаломнинг ҳар бир ҳолатлари биз учун гўзал намуна. Ҳатто ҳазиллари ҳам кўнгилларга сурур бағишлайди. Шундай экан, бу зотдан ўрнак олиш оқил мўминнинг фазилатидир. Аксинча, қалбга қўрқув солувчи, хафагарчилик келтирувчи ҳазиллардан четланиш лозим.\nЖалолиддин ҲАМРОҚУЛОВ тайёрлади.


Сен бўлмасанг, бошқаси\n23 август, 2020, 12:51\nТеглар:Челси | Лестер | Николас Тальяфико\nВоқеалар ривожи қизиқ тус олмоқда.\n“Челси” клуби анчадан бери чап қанот ҳимоячисига эҳтиёж сезмоқда. “Лестер” футболчиси Бен Чилуэлл лондонликлар учун яхши танлов бўлиши кутилаётган эди. Аммо улар Бен учун сўралаётган 80 млн еврони тўлашга қийналяпти.\nЭнди “аристократлар” олдида яна бир фойдали вариант пайдо бўлди. “Аякс” ҳимоячиси Николас Тальяфико фаолиятини Лондонда давом эттириши мумкин. Ўз навбатида, унинг нархи “тулкилар” аъзосиникидан анча арзон. Амстердамликлар ўз футболчисини 35 млн еврога қўйиб юборишга тайёр.\nШунингдек, “кўклар” яна бир қатор трансферлар амалга оширмоқчи. Бунинг учун уларга ортиқча ҳаражат керак эмаслиги табиий.\nАПЛнинг ёзги трансферлардаги энг қиммат харидлари эълон қилинди\n7:0, 6:0, 5:2 ... АПЛ клублари ажойиб ғалабаларни қўлга киритди


Бугун А Серия 36-туридан ўрин олган охирги баҳс ўтказилади. "Рома" шу куни "Фиорентина" майдонига сафар қилади. Беллашув Тошкент вақти билан 23:45да бошланади.\nИталия нашрлари тур баҳслари олдидан жамоаларнинг тактикаси борасида фикр мулоҳаза юритди. Жумладан, "La gazzetta dello sport" нашри. Унга кўра биз учун аҳамиятли ҳисобланган беллашувда Жозе Моуриньо қандай услубда ўйнаши тахмин қилинди.\nПортугалиялик мутахассис "Фиорентина" билан тўқнашувда 3-4-2-1 схемасидан фойдаланади. Ягона ҳужумчи доимгидек Тэмми Абрахам. Унинг ортида Николо Дзаньоло ва Лоренцо Пеллегрини тўп тепиши кўзда тутилган. Мураббий итальянча услубга кўникди. Аммо қанотдаги футболчилардан доим ҳам фойдаланмайди. У кучга тўла айрим ўйинчиларга таянмоқда. Абрахам, Дзаньоло ва Пеллегринига қаттиқ суянади. Баъзан Генрих Мхитарян қўшилиб қолади. Ўз навбатида улар ҳам мураббийнинг ишончини оқламоқда.\nЖозеда ҳужумчилар борасида бошқа вариантлар (Стефан Эль-Шаарави, Феликс Афена-Гьян ва Элдор Шомуродов) ҳам бор. Бироқ у ҳа деганда ҳам уларга мурожаат қилмаяпти. Асосий таркибдагилар ниманидир ўзгартира олмаса кейин захирадан футболчи майдонга тушади. Кўп ҳолларда Моуриньо кутади. Унинг ўзи шу тактикага кўникиб қолди ва мавсумни шу йўсинда якунлаб қўяди.\nШомуродов яна Моуриньонинг эътиборидан четда қолмоқда


Инвентаризация қилиш: қайси активларни қайта ҳисоблаб чиқиш керак\nИнвентаризация қилиш — компаниянинг ички бухгалтерия ҳисоби маълумотлари билан активларни амалда мавжудлигининг мувофиқлигини вақти-вақти билан аниқлаштиришдир.\nИнвентаризация бухгалтерия ҳисоботидаги маълумотларнинг қанчалик тўғри, активлар қай ҳолатда эканлигини кўрсатиб беради. Инвентаризацияда компанияга тегишли барча активлар қайта ҳисоблаб чиқилади.\nИнвентаризацияда қайси активлар текшириб чиқилади\nАсосий воситаларни, товар моддий-бойликларни, мол-ҳолни, уларнинг болаларини инвентаризация қилиш – айнан мавжуд активларни текшириш, сонларини ҳисоблаб чиқиш;\nНомоддий бойликларни инвентаризация қилиш – мулкка эгалик ҳуқуқини тасдиқлайдиган тегишли ҳужжатларни текшириш;\nМолиявий қўйилмаларни инвентаризация қилиш – мулкка эгалик ҳуқуқини тасдиқлайдиган ҳужжатларнинг мавжудлигини аниқлаш, серияли номерларни, тўлаш муддатларини солиштириш, инвестициялар даромадлилигини текшириш;\nТугалланмаган ишлаб чиқаришни ва истиқболдаги даврлар учун харажатларни инвентаризация қилиш – харажатларни акс эттиришнинг тўғрилигини текшириш. Молиявий ҳисобот тузишда, кўпинча бу икки счетга киритилиши мумкин бўлган баъзи харажатлар айни ўша пайтда қандайдир сабабларга кўра бефойда бўлиб кўринади. Масалан, доим илгарида соф фойдага боғлиқ бўлган дивидендларни тақсимлаш ёки раҳбарият бонусининг миқдори сингари харажатлар туради.\nПул маблағларини, қимматликларни ва қатъий ҳисобда турадиган бланкларни инвентаризация қилиш – айни пайтда сақланиб турган пул маблағларини текшириш, қайта ҳисоблаб чиқиш. Шунингдек, бинонинг касса: панжаралар, сейф ва бошқалар билан жиҳозланганлигини текшириш.\nТўловларни инвентаризация қилиш – дебиторлик ва кредиторлик қарздорликларни тўғри акс эттирилишини текшириш. Масалан, етказиб берувчиларга ростдан ҳам бўнак тақдим этилганми, ҳақиқатан ҳам ходимларга ойлик маошлари берилганми, муддати ўтган дебиторлик қарздорлиги учун даъво аризаси топширилганми.\nЭътибор беринг, инвентаризация пайтида камомад ва шу каби ортиқча ашёлар ҳам чиқиши мумкин. Яъни инвентаризация мобайнида бухгалтерия ҳисоботида ҳисобга олинмаган активлар ҳам учраб қолади.\nҚандай ҳолларда инвентаризация ўтказиш керак\nБухгалтерия ҳисоботининг №19 Миллий стандартига биноан ҳар бир активнинг ўз инвентаризациялаш муддати бор;\nКорхона ҳисобот сиёсатида бошқа ўтказиш муддатларини ҳам тайинлаши – инвентаризацияни тез-тез ўтказиш ёки қўшимча ички текшириш киритиши мумкин.\nБошқарув таркибини — директор, бош бухгалтер, омбор мудирини ўзгартириш.


«InFinBank» Рашиджон Қодиров ишига алоқадорлиги ҳақидаги...\n«InFinBank» Ўзбекистоннинг собиқ бош прокурори Рашиджон Қодировга нисбатан қўзғатилган жиноят ишига алоқадорлиги ҳақидаги хабарларни рад этди. Бу ҳақда «Sputnik» нашри хабар бермоқда.\nАввалроқ бир қатор хорижий ОАВ томонидан «InFinBank»нинг норасмий соҳиби Фарҳод Мамажоновнинг собиқ прокурор Рашиджон Қодиров «пулини ювганликда» гумон қилиниб қўлга олингани, у ИИВ ертўласида сўроқ қилинаётгани ҳақида расман тасдиқланмаган хабарлар тарқатилганди. «InFinBank»нинг банк кенгаши раиси Мақсуд Абдусаматов бу хабарларга қуйидагича муносабат билдирган:\n«Биз шаффоф банк мақомини олишга астойдил ҳаракат қилдик ва фаолиятимизнинг дастлабки йилидаёқ «катта» тўртликдаги халқаро аудиторлик компаниясини ёлладик. Ўн йиллик фаолияти давомида халқаро аудиторлик компаниялари ўз томонларидан ҳеч қандай писандаларсиз мустақил аудиторлик хулосаларини чиқарган».\nАбдусаматовнинг сўзларига кўра, банк 2011 йилда молиявий барқарорликни баҳолайдиган етакчи халқаро рейтинг агентликларидан бири билан шартнома тузган. Унинг қайд этишича, бу мавжуд ва бўлажак ҳамкорларга банкнинг ишончлилиги ва шаффофлигини кўрсатиш мақсадида онгли равишда амалга оширилган.\n«Ҳақиқатга тўғри келмайдиган мақолаларда гўёки банк маълум бир шахсларнинг ноқонуний йўллар билан топилган пулларини ювишда иштирок этганлиги айтилади. Бу айбловларни мутлақо асоссиз деб ҳисоблаймиз. Ўзбекистонда кейинги 10 йил давомида валюта қонунчилиги қатъий йўлга қўйилганлиги кўпчиликка маълум. Оддийроқ қилиб айтадиган бўлсак, банк мижозларининг хорижий валютадаги ҳар бир ўтказмаси асосли эканлиги устидан қатъий мониторинг олиб борилган», — дейди у.\n«Бутун фаолиятимиз давомида биз жиноий фаолиятдан олинган даромадларни легаллаштириш ва терроризмни молиялаштиришга қарши кураш бўйича ички назорат қоидаларига амал қилиб келганмиз, қонунчилик талабларига мувофиқ иш олиб борганмиз. Банк ҳеч қачон Латвия ва БААда корреспондентлик ҳисобларини очмаган ва бундай ҳисоблари мавжуд эмас. Банкда ҳеч қандай текширув ёки ревизия ўтказилмаётганини расман тасдиқлаймиз», — таъкидлади Мақсуд Абдусаматов.\nЭслатиб ўтамиз, 2018 йилнинг 22 февраль куни Ўзбекистоннинг собиқ Бош прокурори Рашиджон Қодиров ҳибсга олингани ҳақида хабар берган эдик. Ўзбекистон Республикаси Бош прокуратураси бугун, 24 февраль куни ушбу маълумотни расман тасдиқлади. Ўзбекистоннинг собиқ Бош прокурори товламачилик, ҳокимият ёки мансаб ваколатини суиистеъмол қилиш ва пора олишда гумон қилинмоқда.\nРашиджон Қодиров «InFinBank»\nҲуқуқ 11/04, 07:54


ЁШЛИК ДАВРИ – ҒАНИМАТ — XOJA BUXORIY O'RTA MAXSUS BILIM YURTI\nИнсонга берилган неъматлар, имкониятларнинг энг бебаҳоси ва қадри баланди бу – вақтдир. Вақтнинг қийматини, жавобгарлигини ҳис қилиш учун ушбу ҳадис кифоя қилади. Расулуллоҳ соллаллоҳу алайҳи ва саллам бундай деганлар: “Қиёмат кунида банданинг қадами то тўрт нарсадан сўралмагунча жойидан жилмайди: умрини қандай ўтказгани, ёшлигини нимага сарфлагани, молини қаердан топиб, қаерга сарфлагани ва илмига қай даражада амал қилгани ҳақида” (Имом Термизий ривояти)\nҲадисга эътибор беринг: қиёмат кунида бандадан энг аввал сўраладиган тўрт неъматнинг аввалги иккитаси айнан вақт ҳақидадир. Умри ва ёшлиги. Аллоҳ таолонинг бандага берган беҳисоб неъматлар ичида энг аввало вақт ҳақида сўрашининг ўзи ҳам, бу неъматнинг қадри қанчалар улуғлигини намоён этади.\nМаълумки, дунё ҳаёти – ҳар бир инсонга берилган ўткинчи синов муддатидир. Ундаги ҳар бир кун, соат, дақиқа ва ҳатто сония инсон учун кўп фойда келтирадиган ғанимат бир фурсатдир, бунда инсон онадан туғилиб, вафот этгунча охират учун сай-ҳаракат қилади. Умр бўйи қилган яхши амаллари эвазига савоб, ёмон амаллари учун гуноҳ ёзилиб турадиган бир муддатдир. Ёшлик ва ўспиринлик даври эса ҳаётнинг энг жўшқин ва ғанимат даври ҳисобланиб, унда тана аъзолари куч-қувватга тўлган ва ҳаракатлар жўшқин бўлиб, киши кўп ютуқларни қўлга киритиши мумкин бўлади. Ёшлик даври ғаниматлиги ҳақида Пайғамбаримиз саллаллоҳу алайҳи вассаллам шундай марҳамат қилганлар:“Ёшлик, ўспиринлик даврини кексайиб, мункиллаб қолишдан аввал ғанимат билинг ва бўш вақни бирор иш билан машғул бўлиб қолишдан олдин ғанимат билинг!” (Имом Термизий ривояти).\nУлуғ ҳакимларнинг машҳур гаплари бор: “Ёшликда ўрганилган илм тошга ўйилган нақш кабидир”.\nШундай экан, ҳар бир ота-она фарзанди ёшлик чоғини чиройли, намунали, фойдали ва савобли ишлар билан ўтказишига ёрдамчи бўлмоғи лозим. Бу ҳақда Аллоҳ таоло шундай марҳамат қилади: “Эй имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангиз” (Таҳрим сураси, 6-оят). Расулуллоҳ саллаллоҳу алайҳи васаллам “ўзларингизни ва аҳл-оилангизни дўзахдан сақланглар!” оятини тиловат қилдилар. Шунда: “Эй Расулуллоҳ, биз оиламизни дўзахдан қандай қилиб сақлаймиз?” – дейилди. Шунда у зот: “Уларни Аллоҳ яхши кўрадиган нарсага буюрасизлар, Аллоҳ ёмон кўрадиган нарсадан қайтарасизлар”, – дедилар” (Имом Ибн Мардавайҳ ривояти).\nМиржалил Худойназаров, ўқитувчи\nPrevious ИМОМИ АЪЗАМ – МАЗҲАББОШИМИЗ\nNext Яхшилик қилган яхшилик кўради


«Амантайтау» – келажак кони\nSiz bu yerdasiz: Bosh sahifa Выпуск №24 от 29.12.2016 «Амантайтау» – келажак кони\n30 December 2016 da yaratilgan\nOxirgi o'zgartirilgan sana 30 December 2016\nМамлакатимизда амалга оширилаётган кенг кўламли ислоҳотлар самарасида республикамиз иқтисоди ривожланиб бормоқда.\nБунга Навоий кон-металлургия комбинати салмоқли ҳисса қўшаётгани барчамизга ғурур бағишлайди. Айниқса, МКБнинг бу борадаги ўрни алоҳида аҳамият касб этади. Ўттизга яқин бўлинмаларни ўзида жамлаган, 18 минг нафардан ортиқ турли касб эгалари меҳнат қилаётган кон бошқармасида мустақиллик йилларида улкан ўзгаришлар содир бўлдики, бу ҳол республикамиз иқтисодиёти учун ниҳоятда зарур маҳсулотлар ҳажмини ошириш ва ижтимоий муаммоларни ҳал этиш имконини бераяпти. Корхонада янги объектларни фойданишга топшириш, мавжудларини қайта модернизация қилиш ва жиҳозлантиришга алоҳида эътибор берилмоқда. Бугунги кунда барча ишлаб чиқариш участкаларида энг замонавий техника ва технологиялар қўлланилаяпти. Маълумки, истиқлол йилларида НКМКда ишлаб чиқариш ҳажми кескин ошди. 1991 йилда таркибида олтин бўлган руда биргина 2-гидрометаллургия заводида қайта ишланган бўлса, айни пайтда бу иш 4 та гидрометаллургия заводи, битта олтинни танлаб эритмага ўтказиш цехи ва битта олтин бойитиш цехида амалга оширилаяпти. Қувончлиси шундаки, эндиликда уларнинг сафи яна биттага кўпайди. Марказий кон бошқармаси тасарруфида «Амантайтау» кони иш бошлади. Ҳукуматимиз эътибори остида ҳудуднинг заҳира бойликлари ўрганиб чиқилиб, ишлаб чиқаришга қайта жалб этилган ушбу коннинг очилиш маросимида комбинат бош директори Қ.Санақулов иштирок этди. Комбинат раҳбари кон бошқармасини қутлаб, омад тилаб, келгусида улар улкан корхона анъаналарини давом этирган ҳолда НКМКнинг давлатимиз иқтисодий барқарорлигини таъминлашдаги ҳиссаси янада ошишига муносиб улуш қўшишига ишонч билдирди.\nВазирлар Маҳкамаси фармойиши ҳамда НКМК бош директорининг 2016 йил 9 сенябрдаги буйруғига кўра таъмирлаш ва қайта жиҳозлаш ишлари бошланганига унча кўп муддат бўлмасада, шу даврда конни ишга тушириш бўйича катта ишлар амалга оширилди. Яқин кунларда тайёр маҳсулот олиниши кутилаётган конда 350 та янги иш ўринлари очилди. Кириб келаётган 2017 йилда корхонада қўшимча техника ва технологик ускуналар ўрнатилиши, янги иш ўринлари яратилиши режалаштирилган.\nИшчи-ходимларга муносиб меҳнат шароитлари яратиш ҳам корхона раҳбарияти эътиборида бўлиб, уларнинг ўз вақтида ишга бориб-келиши учун автобуслар қатнови, иш бошланган илк кундан буён ошхона ва бошқа зарур маиший объектлар фаолияти ҳам йўлга қўйилди.\n– Мазкур лойиҳа комбинат тизимида олиб борилаётган улкан ўзгариш ва янгиланишларнинг амалий ифодаси бўлди, – дейди суҳбатда кон бош муҳандиси Ўткир Тайлақов. – йиллик лойиҳа қуввати 1 миллион тонна рудани қайта ишлашга ихтисослашган конда маҳсулот ярим тайёр ҳолатида\n2-ГМЗга жўнатилади. Айни кунларда Ғарбий Амантайтау конида портлатиш ишлари ўтказилди. Келаждакда бу ерда сульфидли рудаларни қайта ишлаш технологиясини қўллаш мўлжалланмоқда.\nДемак, Марказий кон бошқармасида стратегик маҳсулот ишлаб чиқариш ҳажми ошиб, комбинатимиз иқтисодий салоҳияти янада юксалади.\nOnline mehmonlar 93


27 ноябр 2021, Тошкент вақти: 13:56\nНаманганлик блогер Мансурбек (Mansurbek UZ) (ўнгда) унинг ёрдамига муҳтож аёл билан.\nШавкат Мирзиёевнинг ҳокимиятга келиши ортидан Ўзбекистонда ижтимоий тармоқларнинг аҳамияти ошди. Анъанавий матбуот ҳануз Каримов давридагидан унча кўп фарқ қилмас экан, тармоқлар Ўзбекистонда охирги тўрт йилда бошланган танқидларнинг "локомотиви"га айланган.\nМирзиёевнинг ўз чиқишларида блогерлар фаолиятига урғу бериши соҳа вакилларини ижтимоий ҳаётнинг олдинги сафларига чиқарди. Аммо Ўзбекистондаги ҳокимиятнинг ўзи сингари блогерлик фаолияти ҳам шаффоф ва зиддиятлардан холи, деб бўлмайди.\nБлогерларнинг қизиқиши ва фаолияти ранг-баранг бўлгани каби, уларга нисбатан ҳокимият ва қонун чиқарувчи ҳамда ҳуқуқ-тартибот идораларининг муносабатлари ҳам турлича. Сўнгги пайтларда парламентдаги алоҳида партиялар ижтимоий тармоқларда сўз эркинлигини чеклаши айтилаётган қонунчилик ташаббусларини ҳам илгари сурди.\nПрезидент Мирзиёев блогерларни ҳақиқатни баралла ва кўрқмасдан айтишга даъват қилиб турган бир пайтда Сурхондарёда коррупцион ҳолатларни фош қилувчи чиқишлари билан танилган блогер Отабек Сатторий ҳибсга олинди ва қамоққа ташланди. 1 март куни ИИВ товламачиликда айбланаётган 41 яшар Сатторийга қарши Жиноят кодексининг яна икки банди билан айблов эълон қилгани билдирилди. Озодлик ўзбек сегментидаги блогерлар фаолиятига яқиндан назар ташлашни хайриячилик фаолияти билан танилган блогерлардан бошлади.\n“Блогернинг материали Ютубда эълон қилинганидан кейин қурилиш материаллари ташувчи ҳайдовчилар билан йиғилиш ўтказилди. Шу кунда уларнинг ҳаммаси ишлаяпти. Муаммо ҳал бўлди”. Бу маълумотни Озодлик 2 март куни Самарқанд туманидаги қурилиш материаллари бозори раҳбариятидан олди.\nСамарқанддаги Ёғоч бозорда ишловчи ўнлаб ҳайдовчиларнинг норозилик акциясидан репортажни бундан бир ҳафта олдин қашқадарёлик блогер ўзининг Ютьюб-каналида ёритган эди.\nСамарқандлик ҳайдовчилар акциясини ёритган блогер ўз мухлисларига, асосан, хайрия фаолияти билан таниш. Бундай фаолият билан шуғулланадиган ўзбек блогерлари кейинги бир йил ичидаёқ 10 га яқин муҳтож оилага уй қуриб берди.\nҚашқадарёлик блогер Оташ Алемдар Самарқанд вилоят, Самарқанд туманидаги қурилиш материаллари бозорида (“Ёғоч бозор”) суратга олган видео эълон қилинганидан бери ўтган бир ҳафтада 205 586 марта кўрилди.\nБлогер ёритган жанжал\nВидеода шу бозордан харидорлар юкини ташийдиган ҳайдовчиларнинг Йўл ҳаракати хавфсизлиги хизматидан норозилиги акс этган.\n“Яқиндан бери ишлаб бўлмай қолди. Габаритни буздинг, деб ҳадеб жарима солаверишади. Бир солганда 5 оклад солади. Бир ойда икки-уч марта ҳам солишади. Машиналаримиз Москвичу Волга. Биз жарима тўлаймизми ё оила боқамизми?!”\nБу гапни қарийб 20 дақиқалик видеода ҳайдовчиларнинг бири қўйиб иккинчиси такрорлайди.\nҲайдовчилар айтаётган “5 окладли жарима” Маъмурий жавобгарлик тўғрисидаги кодекснинг 125-, прим 1-моддасида назарда тутилган. Бу моддага биноан юк ташиш қоидаларини бузганларга базавий ҳисоблаш миқдорининг беш баравари миқдорида жарима солинади.\nШу кунда базавий ҳисоблаш миқдори 245 минг сўмдир. Демак, ҳайдовчига бир марта жарима солинса, у тақрибан 120, икки марта солинса, 240 доллар атрофида тўлаши лозим.\nСамарқанд туманидаги қурилиш материаллари бозори директори Суҳроб ака (фамилиясини айтмади) ҳайдовчилар билан гаплашилгани, улар билан бундан буён 6 метрдан узун материал ташимасликка келишилганини билдирди.\n“Илгари 12 метрлик арматура ҳам ташир эдилар. Шунинг учун жарима солишар эди”, - деди бозорқўм. Озодлик ҳайдовчиларнинг ўзлари билан боғлана олмади.\nАлемдар, Ўринович ва бошқалар\nСамарқанднинг Ёғоч бозоридан тайёрланган репортаж мавзуи 398 000 обуначиси бор блогер Оташ Алемдар учун характерли эмас. Алемдар - хайриячи блогерлардан бири, ҳамкасбларининг айтишича, улар орасида ҳатто биринчилардандир.\n138 000 обуначчиси бор наманганлик блогер Мансурбекнинг (Mansurbek uz) Озодликка айтишича, Оташ Алемдар ўтган ойда касалликдан 32 ёшида вафот этган блогер Эркин Ўринович (142 000 обуначиси бор эди) билан деярли бир вақтда муҳтож оилаларга уй қуриб беришни бошлаган.\nУйсизларга ёки яшаб турган бошпанаси яроқсиз аҳволга келиб қолганларга уй қуриб бериш билан қашқадарёлик блогер Сирож Ҳофиз (222 000 обуначи), фарғоналик блогер Анваржон Охунов (119 000 обуначи) ҳам шуғулланади.\nШуни айтиш керакки, Анваржон Охунов Фарғона водийсида “блогерлар корпорацияси”ни тузган, дейиш мумкин. 107 000 обунчаси бор “Охунов влог” олиб борувчиси блогер Дилмуроджон, 105 000 обуначиси бор Долина ТВ олиб борувчиси блогер Хотамжон ва яна бошқа 10 га яқин блогер Анваржон Охуновни устоз деб билади, Охунов эса, “ўз шогирдлари” фаолиятини видеоблогларида намойишкорона координациялайди. Охуновни устоз ҳисоблайдиганлар орасида аёл блогерлар ҳам бор.\nБлогерлар қураётган уйлар\nОташ Алемдар 2020 нинг декабрида икки бева аёл оиласига иккита уч хонали уй қуриб топширди.\nСирож Ҳофиз жигар циррозидан яқинда вафот этган йигитнинг уйи ва ошхонасини таъмирдан чиқарди, молхона қуриб берди ва куни кеча топширди. Шу кунда у Бухоронинг Ромитанида бир муҳтож оилага уй қурмоқда.\nАнваржон Охунов ўтган ойда ўзи яшайдиган Ёзёвон туманида 90 яшар аёлнинг уйини таъмирдан чиқарди, унинг ўғлини бошпанасиз қолган андижонлик аёлга уйлантирди.\nДилмуроджон Ёзёвонда муҳтож оила яшаётган ёпиқни таъмирдан чиқариб, ёнига икки хонали уй қурди, уйни янги мебель билан жиҳозлади. 3 мартда уйни топширмоқчи.\nХотамжон Андижонда “одам боласи яшамайдиган, оғилхонадан баттар жой”да яшаётган оила учун янги уй қурилишини бошлади.\nМансурбек Наманганда, яқинда президент Мирзиёев борган Бунёдкор маҳалласида икки фарзандли бева аёл учун уй қуришни бошлади.\nНаманганлик блогер Мансурбек уй қуриб берган аёл (чапда) у ёрдам беришни бошлаган аёлни (ўнгда) йўқлаб келди. Mansurbek uz каналида эълон қилинган видеодан кадр.\nХайрия ким ва нима ҳисобидан?\nБлогерлар бу ишларни қилар экан, мутлақ ўз томошабинларининг молиявий кўмагига таянади. Асосий аудиторияси бўлган Россиядаги меҳнат муҳожирлари уларнинг лойиҳалари учун пул жўнатади: кимдир 50, кимдир 100 рублдан - ҳар ким қўлидан келганича ёрдам беради.\nФарғоналик блогерлардан фарқли ўлароқ қашқадарёлик блогерлар ўйинга машина тикиб, лотерея ҳам ўтказиб туради. Лотереядан тушадиган фойда, блогерларнинг айтишича, лойиҳаларга сарф бўлади.\nХайриячи блогерлар муҳтожларга уй қуришдан ташқари беморларга ҳам кўмак кўрсатади. Водийлик блогерлар уюштирган молиявий ёрдам ҳисобига шу кунда икки бемор Ҳиндистонда даволанмоқда.\nТўй бошловчисидан тортиб имомгача\nМақоламизда тилга олинган барча блогерларнинг, қашқадарёлик авиамуҳандис Оташ Алемдарни истисно қилганда, маълумоти олий эмас. Бири блогерликка ҳайдовчиликдан келган бўлса, иккинчиси илгари дўконда сотувчи бўлиб ишлаган, учинчиси тўйларда бошловчилик қилган, қўшиқ айтган. Яқинда улар сафига ёзёвонлик имом ҳам қўшилди.\nНаманганлик блогер Мансурбек Озодлик саволларига жавоб бериб, блогерликни бошлагунича тикувчилик қилганини айтаркан, бундай деди:\n“Асл касбим тикувчилик. 9- синфда ўқиётганимда тоғамга шогирд тушиб, ўшандан бошлаб ёшим деярли 32 га киргунча тикувчилик қилганман. Россияда ишладим 8 йил. Кейин қайтиб келдим. Шавкат Миромонович президент бўлиб, блогерларга эркинлик берилаётган пайтда шу соҳага кириб қолдим. Олдинига “Сирли олам” деган канал очганман. Хайрия ишини ўша каналдаёқ бошлагандим…”\nБлогерларнинг кўпчилиги, улардан бирининг таъбири билан айтганда, “мактабнинг коридорида ўқиган”. Билимининг етарли эмаслиги нутқининг ғариблигида, луғатининг қашшоқлигида, стилистикаси чойхона тили даражасидан кўтарила олмаганлигида, кечириб бўлмайдиган хатоларга йўл қўйишларида сезилиб туради. Масалан, куни кеча улардан бири “У Бишкекда-да, Қозоғистонда...” деди. Видеолар сарлавҳаларида, онда-сонда, бехато ёзилган сўзлар ҳам учраб туради.\nОлаётган видеоси давомида чироқ ўчиб қолса, “пулини тўлаяпмизку, светни берингларда”, деб электрчиларга тикка мурожаат қилиб юбораверадиган, самарқандлик ҳайдовчиларникига ўхшаган бошқа акцияларни ҳам ёритадиган, у ёки бу фуқаронинг муаммоси ортидан камерасини кўтариб турли идораларга кириб борадиган Оташ Алемдарни демаса, бугун тилга олинган бошқа барча блогерлар аҳолининг ўзлари мулоқотга киришаётган қатлами муаммоларининг илдизига етиб боришга интилмайди.\nХайриячи блогерлар кириб бораётган айрим хонадонлардаги аҳвол Ўзбекистондаги қашшоқлик даражасининг қуйи нуқтаси нақадар чуқурда эканлигини кўрсатмоқда.\nБироқ бундай хонадонларга кириб бориб, уларга ёрдам бераётган блогерлар на ўзлари, на хонадон эгалари билан бу ҳолатнинг ижтимоий-сиёсий сабаблари тўғрисида гапиради. Баъзан хонадон эгалари маҳалла раисидан, ҳокимликдан арз бошлаганида ҳам блогерлар бу гапларни дарҳол кесади. Аксинча, улар президент олиб бораётган сиёсатга ройиш эканликларини вақти-вақти билан таъкидлаб, Шавкат Мирзиёевни тилга олиб турадилар.\n“Охунов командаси”даги блогерлардан бири Озодликнинг “Сизлар ёрдам бераётган оилаларга ўхшаш оилалар кўпми?” деган саволига аччиқ билан “Ҳа, бундай оилалар бошқа давлатларда йўқ эканми, Германияда йўқ эканми, Америкада йўқ эканми?” деб жавоб берган эди.\nОзодлик фарғоналик блогерга берган саволига жавобни беихтиёр қашқадарёлик блогердан эшитди. Жигар циррозидан вафот этган Тоштемирнинг уйида олиб борилаётган ишларни видеога олаётган бир блогер ҳамкасбига бундай дейди:\n“Ака, бундай оилалар шу қадар кўпки, сиз билан мен қаригунимизча ҳам шу иш билан шуғуллансак керак…”


Қўлбола соат ясагани учун ҳибсга олинган ўсмир оиласи 15 млн доллар товон пули талаб қилмоқда\n08:53 / 24.11.2015\nТехас штатида бомбага ўхшаш қўлбола соат ясагани ва уни мактабга олиб келгани учун ҳибсга олинган ўсмирнинг оиласи маънавий зарар учун 15 млн доллар миқдоридаги товон пули талаб қилмоқда. Бу ҳақда адвокатларга асосланиб, Independent нашри хабар тарқатган.\nМаълум қилинишича, 14 ёшли Ахмад Муҳаммаднинг оиласи воқеа юз берган Ирвинг шаҳри ҳукуматидан 10 млн доллар, ўсмир ўқиган мактабдан эса 5 млн доллар миқдорида пул талаб қилган.\nБу талаблар баён этилган хат адвокатларга, шаҳар маъмурияти ҳамда мактабга жўнатилган. Талабномада бу хатолик учун расман узр сўраш кераклиги ҳам қайд этилган.\nБироз олдинроқ, ушбу ўсмирнинг оиласи АҚШдан Қатарга кўчиб ўтмоқчилиги ҳақида хабар берилганди.\nЭслатиб ўтамиз, АҚШнинг Техаc штати Ирвинг шаҳридаги мактабнинг 14 ёшли ўқувчиси Аҳмад Муҳаммад (Ahmed Mohamed) ўқитувчиларининг кўзига бомба бўлиб кўринган қўлбола соатни кўтариб келгани учун полиция маҳкамасига олиб келинган эди.\nУшбу ўсмир бундан олдинроқ Оқ уйга келган ва президент Барак Обама билан учрашганди.\nШунингдек, Microsoft компанияси мактабга қўлбола соат олиб боргани учун ҳибсга олинган Муҳаммадга ўз совғаларини берган.


Россияда ўрмон ёнғинларидан кўрилган зарар 9 млрд рублдан ортиқни ташкил этмоқда\n17:24 / 22.08.2017\n2017 йилда Россиядаги ўрмон ёнғинларидан кўрилган иқтисодий талофат тахминан 9,5 млрд рублни ташкил этади. Бу ўтган йил билан таққослаганда 3 баравар кам демакдир. Бу ҳақда РФ табиий захиралар ва экология вазири ўринбосари, Россия ўрмон хўжалиги раҳбари Иван Валентик "Российская газета"га берган интервьюсида сўз юритди.\n"Биз дарахтлар сони ва ёнғинни ўчиришга сарфланган харажатларни ҳисоблаймиз. Шунингдек, бевосита зарар ҳисобланмайдиган, балки фуқаролик қонунчилиги бўйича аниқланадиган зарарларни ҳам шунга киритамиз", — дея аниқлик киритган Валентик.\nРоссия ўрмон хўжалиги раҳбарининг фикрича, асосий талофат пул миқдори билан эмас, аксинча экологияга етказилган зарар билан ўлчанади. Унинг хотирлатишича, Россиядаги ўрмон ёнғинларининг 4/5 қисмига инсон омили сабаб бўлади. Бу йил эса ўт балосидан кўпроқ Сибирь ва Узоқ Шарқ минтақаси зарар кўрган.\nРоссия ўрмон ёнғини


26 июль куни Ўзбекистонда қандай об-ҳаво кутилмоқда? - Zamin.uz\n15:52 / 25.07.2020\nГидрометеорология хизмати маркази эртага, 26 июль куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 23-25 даража, кундузи 37-39 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 22-27 даража, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 22-27 даража, кундузи 37-42 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 19-24 даража, кундузи 35-40 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, республика тоғ олди ва тоғ ҳудудларининг баъзи жойларида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 25-30 даража иссиқ бўлади. “Замин” янгиликларини “Инстаграм”да кузатиб боринг\n7 июль куни Ўзбекистонда қандай об-ҳаво кутиляпти?


Ўзбекистонда яна бир нодавлат университет очилади - Халқ сўзи\nЎзбекистонда яна бир нодавлат университет очилади\n14:42 11 Февраль 2021 Жамият\nВазирлар Маҳкамасининг Бухоро психология ва хорижий тиллар университетини ташкил этишга доир қарори лойиҳаси муҳокамага қўйилди.\nҲужжат лойиҳасида мазкур ОТМ “Buxoro psixologiya va xorijiy tillar universiteti” масъулияти чекланган жамияти муассислигида ташкил этилиши кўрсатилган.\nҚуйидагилар Университетнинг асосий вазифалари ва фаолият йўналишлари этиб белгиланади:\nУниверситетда Ўзбекистон ва дунёнинг нуфузли хорижий олий таълим муассасаларининг инновацион дастурларини жорий этиш;\nреспублика иқтисодиёти реал секторлари тармоқларининг эҳтиёжларини ҳисобга олган ҳолда юқори малакали олий маълумотли мутахассисларни тайёрлаш;\nхориж ва Ўзбекистоннинг илғор олий таълим муассасалари ва илмий-амалий психология мактаблари билан ҳамкорлик асосида тажриба алмашиш дастурларини амалга ошириш;\nўқув режаларига замонавий фанларни киритиб бориш, инновацион ҳамда илм-фанга асосланган технологияларни татбиқ қилиш;\nтаълим жараёнига етакчи хорижий олий таълим муассасаларининг малакали профессор-ўқитувчилари, олим ва мутахассисларини жалб қилиш;\nтаълим жараёнига замонавий педагогик ва ахборот-коммуникация технологияларини, илм-фан ва техниканинг янги ютуқларини жорий этиш;\nпрофессор-ўқитувчилар малакасини ошириш ва қайта тайёрлаш,\nшу жумладан уларнинг стажировкасини нуфузли хорижий олий таълим ва илмий-тадқиқот муассасаларида ташкил этиш;\nаҳолининг турли қатламларига ва меҳнат жамоаларига шартномалар асосида психологик хизматлар кўрсатиш.\nУниверситетга ҳар йили ижтимоий ҳимояга муҳтож оилаларнинг қобилиятли, иқтидорли ҳамда ўзлаштириш кўрсаткичлари юқори бўлган фарзандлари орасидан танлов асосида бепул (Университет гранти асосида) 10 фоиздан кам бўлмаган абитуриентлар ўқишга қабул қилинади.\nУниверситет Бухоро вилояти Когон туманида ташкил этилади ва у нодавлат олий таълим ташкилоти ҳисобланади.\nУниверситетда ўқитиш Ўзбекистон Республикасида амалда мавжуд таълим шакллари ҳамда ўзбек, рус ва инглиз тилларида тўлов-контракт асосида амалга оширилади.\nбакалавриат таълим йўналишлари ва магистратура мутахассисликларига қабул параметрлари ҳамда тўлов-контракт миқдори ижтимоий-иқтисодий соҳадаги юқори малакали мутахассисларга бўлган эҳтиёждан ҳамда Университетнинг моддий-техник имкониятидан келиб чиққан ҳолда Муассис томонидан томонидан белгиланади.\nУниверситетда таълим фаолияти Вазирлар Маҳкамаси ҳузуридаги Таълим сифатини назорат қилиш давлат инспекцияси томонидан белгиланган тартибда лицензия берилганидан сўнг бошланади.\nУниверситет битирувчиларига Ўзбекистон Республикасида олий маълумот тўғрисидаги ҳужжат сифатида эътироф этиладиган белгиланган намунадаги диплом берилади.


Сифатли ахборотга ҳеч қачон талаб ўзгармайди – Jurnalist\nСифатли ахборотга ҳеч қачон талаб ўзгармайди\nR S2019-09-23T11:24:07+00:0023 Sentabr, 2019|Фарғона вил.|\nФарғона вилоятида фаолият кўрсатаётган даврий босма нашрларнинг бугунги ҳолати қандай, юзага келган муаммоларнинг илдизи қаерда? Томонлар: муассис, таҳририят ва обуна қилувчи ташкилотлар нега бир-бирини айблайди? Халқимиз газета ўқимай қўйдими? “Фарғона пресс-клуб”ининг навбатдаги сессиясида ана шу масалалар хусусида сўз юритилди.\nДунё шиддат билан ўзгариб, ҳар қандай ахборот тезлик билан тарқамоқда. Ахборот олиш ва уни етказиш, таъсирчан жамоатчилик фикрини шакллантириш борасида ҳам рақобат кескин тус олмоқда. Жамиятимизда босма нашрга бўлган эҳтиёж пасайиб, турли ижтимоий тармоқлар, интернет тобора тараққий этаётгани ҳам сир эмас. Бундай мураккаб шароитда даврий босма нашрларнинг олдида ҳам муҳим вазифалар турганлигини ҳаётнинг ўзи кўрсатмоқда. Хусусан, мажбурий обунага барҳам берилгани газета ва журналлар ададининг кескин пасайиб кетиши ва иқтисодий танг ҳолатга тушиб қолишига сабаб бўлди.\nҲар бир шаҳар ва туманда маҳаллий ҳокимликлар муассислигидаги газеталар мавжуд. Улар ана шу ҳудуд аҳолиси ҳаётини ёритиш, муаммолари ечимига кўмаклашишда бевосита иштирок этади. Бироқ, бошқа газеталарга нисбатан айнан ана шу маҳаллий ҳокимликлар муассислигидаги газеталарнинг адади жуда кам. “Қўқон садоси” – 600, “Бағдод ҳаёти” -700, “Яйпан овози” – 560, Фурқат тумани ҳокимлиги муассислигидаги “Навбаҳор” газетаси эса атиги 260 нусхада чоп этилмоқда. Бу газеталар энг кўпи билан ойда икки марта чиқади. Муассис ўзининг зиммасидаги вазифаларни умуман бажармаяпти. Шунингдек, бугунги кунда матбуот тарқатиш корхоналарининг фаолияти ҳам талаб даржасида эмас. Газета ва журналлар обуначига ўз вақтида етказиб берилмаяпти. “Фарғона Пресс-клуб”и ана шу масалаларга алоҳида эътибор қаратди.\nСессияда вилоят ахборот ва оммавий коммуникациялар бошқармаси бошлиғи У.Жабборов, “Фарғона ҳақиқати” – “Ферганская правда” газеталари бош муҳаррири Г.Саидғаниева, “Ўзбекистон почтаси” акциядорлик жамиятининг Фарғона филиали бошлиғи А.Ибрагимов ва бошқалар бу борада ўз фикр-мулоҳазаларини билдирди. Юртдошларимизнинг газета, мажбурий обуна ҳақидаги фикрлари асосида тайёрланган видеолаҳва намойиш этилди.\n“Америка овози” мухбири Навбаҳор Имомованинг АҚШдаги даврий босма нашрлар фаолияти ҳақидаги видеолавҳаси баҳс –муҳокамаларга сабаб бўлди.\n– Бу мамлакатда оммавий ахборот воситалари кучли, қудратли ва катта таъсир эга, – дейди Н.Имомова. – “USA Today”, “The New York Times”, “The wall street journal” каби газеталарни кўриб, мақолалар билан танишиб, бу жамиятда босма матбуот ҳамон ҳаёт, барқарор ва фаоллигининг гувоҳи бўласиз. Аслида эса босма оммавий ахборот воситаси ҳаёт учун, яшаб қолиш учун бир неча йиллардан бери курашмоқда. Масалан, “The New York Times”дек гигант медиа компаниянинг даромади ўн йил ичида 50 фоизга камайган, ўқувчилари ҳам шундай. Бу газеталар ҳаёт ва келажак ахборот технологияларида эканлигини инобатга олиб, фаолият олиб бормоқда. Сифатли ахборотга ҳеч қачон талаб ўзгармайди. Бугун ахборотни ўқувчига хоҳлаган вақт ва шаклда етказиб бериш босма нашрнинг ҳам муҳим вазифасига айланган.\nШаҳар ва туман ҳокимлиги муаассислигидаги газеталарнинг моддий-техник базасини мустаҳкамлаш, журналистлар учун шароитлар яратиш, обуна ва тарғибот борасида замонавий шакллардан фойдаланиш каби масалаларда фикр-мулоҳазалар алмашилди.\nМанба: ЎзА \n“ФАРҒОНА ПРЕСС-КЛУБ”: РИШТОНЛИК АНОРА СОЛИЕВАГА ҲОКИМЛИК МУТАСАДДИЛАРИ УЙ-ЖОЙ ҚУРИШ УЧУН ЕР УЧАСТКАСИ БЕРИШГА ВАЪДА БЕРДИЛАР\n29 Iyul, 2019\nАфғонистон ёшлари фарғоналик журналистлар меҳмони\nФарғоналик журналистлар Умрага кетди\nНега оғир жиноят содир этган шахсга ижобий тавсифнома берилмоқда?\nҲарбийларга китоблар туҳфа этилди\n11 Yanvar, 2019


Ўзбекистонга хорижий инвестициялар оқимини кучайтириш учун нима қилиш зарур?\n19:10 / 24.12.2016\n23 декабрда Ўзбекистон Савдо-саноат палатасида хорижий ва маҳаллий инвесторлар иштирокида мунозаралар давраси ташкил этилди. Унда сармоядорлар дуч келаётган муаммолар ва уларни ҳал этиш йўллари муҳокама қилинди, деб хабар қилмоқда Газета.уз сайти.\nЙиғилишда, Олий Мажлис Сенати аъзолари, иқтисодиёт ва адлия вазирлиги, Давлат солиқ ва божхона қўмиталари, Марказий Банк ва Ташқи иқтисодий алоқалар Миллий банки, Савдо-саноат палатаси (ССП), идоралар ва ташкилотлар, суғурта компаниялари ва хорижий сармоядорлар иштирокида ташкил этилган корхоналар вакиллари иштирок этишди.\nОшкора руҳда бўлиб ўтган мунозараларга Сенат раиси биринчи ўринбосари Содиқ Сафоев ва ССП раиси Алишер Шайхов модераторлик қилишди.\nИнвесторларнинг муаммолари хусусида, «Нестле Ўзбекистон» бош директори Сергей Трацевский мажлисда иштирок этганларни ушбу компания билан боғлиқ икки ҳодиса мисолида хабардор қилди.\n«Наманганда "Нестле Ўзбекистон" заводи бор, у сут ва ёғ ишлаб чиқаради. Россиядаги бир неча заводимизга ёғ керак, бироқ, биз маҳсулотимизни у ёққа экспорт қила олмаяпмиз, чунки ўзбек томони билан ветеринария рухсатномаси борасида келиша олганимиз йўқ», — деб ҳикоя қилган компания раҳбари куюнчаклик билан.\nБундан ташқари, унинг фикрича, Ўзбекистонда интеллектуал мулкни ҳимоя қилишни кучайтириш лозим. Бу борада, Трацевский «Нестле Ўзбекистон» савдо белгисидан рухсатсиз фойдаланиш билан боғлиқ маҳкама жараёнини хотирлади. Ўшанда, айни компания ичимлик сувлари идишларига тегишли ташқи кўринишлар бошқа бир ичимлик сув ишлаб чиқарувчи компания томонидан кўр-кўрона кўчирилишига боғлиқ ҳодиса юз берганди.\n«Дастлабки суд қарори бизнинг фойдамизга бўлди. Бироқ, Интеллектуал мулк бўйича агентлик бошқа компанияни қўллаб-қувватлади. Биз, ҳуқуқий ва қонуний усуллардан фойдаланган ҳолда фаолият юритсак ҳам. Ва ниҳоят, сўнгги суд инстанцияси биз томонда турди», — деб ҳикоя қилган Сергей Трацевский.\nSGS раҳбари Исроил Аҳмадхўжаев эса, давлат органлари фаол ишлашга нақадар тайёрликлари хусусида тўпланганларга мурожаат қилди: «Ҳозир бўлаётган жараёнлардан хулоса қиладиган бўлсак, — тайёргарлик ўрта даражада. Агар, бу миқдордаги янги лойиҳалар, барча соҳалар бўйича кенг қамровли ва глобал анжуманлар, саноатнинг қайта жиҳозланиши ҳақида гапирадиган бўлсак, дастлаб бунинг механизмини ишлаб чиқишимиз керак».\nУ мисол сифатида Ўзбекистоннинг кичик ва ўрта бизнес корхоналарига етказиб бериладиган ускуна ва қурилмаларни сертификатлаш масаласига эътибор қаратди. Давлат идораларининг бунга нақадар шайлиги, сертификатлаш тизими янги талабларга қанчалик мослаша олиши мамлакатга сармоя киритиш ёки киритмаслик масаласини ҳал этади.\nИсроил Аҳмадхўжаевнинг сўзларига кўра, йирик инвестиция лойиҳаларининг пудратчилари, жумладан Тахиатош иссиқлик электрстанцияси ва Навоий тоғ-кон металлургияси комбинати инвесторлари ўрнатилаётган ускуналарни фойдаланишга қанчалик тез рухсат берилишидан манфааатдордир. Бугунги кунда, «Ўзстандарт» агентлиги қачонлардир хорижда тасдиқдан ўтган сертификатланган маҳсулот учун агентлик мутахассисининг хорижга бориб келиши, визаси, меҳмонхонасини таъминлашни талаб қилмоқда. Шундан кейингина, сертификатлаш хусусида якуний қарор қабул қилинади. Буларнинг барчаси ускуна таннархига қўшилади.\nУ протекционизм сиёсатини аниқ белгилаб олиш ва банкларга валюта тушуми бўйича қарорларни мустақил равишда қабул қилиш имконини беришга чақирди.\nКўргазмалар ташкил этиш бўйича ITE Uzbekistan компанияси бош директори Нигора Ҳасанова дастлаб, ўзининг хорижий кичик корхонасини ривожлантириш учун унинг ишчилари сонини 100 нафарга етказиш лозимлигини айтган. Унинг сўзларига кўра, бу ҳолатда компания янада кўпроқ ишлай олиши ва минтақаларда ҳам ўз шахобчаларини очиши мумкин бўлар эди.\nНигора Ҳасанова, шунингдек, банклар фаолиятини ҳам кескин танқид қилган. «“Ипак йўли” банкида хорижий валютада жамғарма ҳисоб рақами очишни рад этишди. Улар сўм талаб қилишди. Бизлар, хорижий компаниялар билан музокаралар ўтказамиз, Ўзбекистонга таклиф қиламиз, бироқ, банк биздан валютани қабул қилишдан бош тортади. Маблағларимиз депозитда эмас, фоизлар тўланмайди, биз ҳеч нарса қила олмаймиз. Банклар билан боғлиқ яна бир муаммо, бу сўмдаги нақд пул муаммоси, аниқроғи унинг йўқлиги. Бизда ATM (карточкадан нақд пул ечиш имконини берувчи банкомат)лар йўқ, пластик карточкадаги пулни нақдлаштириш имкони йўқ. Шу сабабли, ходимларимиз ишдан кетишади», - деган Нигора Ҳасанова.\nКомпания раҳбари, шунингдек, инвесторларга мурожаат қилиб, янги, жаҳон андозаларига мос келувчи экспомарказ барпо қилишни сўради. «Янги, халқаро даражага мос келувчи, гардероблари ва меъёрдаги хожатхоналари бўлган экспомарказ керак. Биз хориж компаниясини олиб келганда уялмайлик. Ҳозирги бизнинг ихтиёримиздаги марказ — бу шунчаки монополия. Театр гардеробдан бошланади, экспомарказ эса давлат юзи», - деган Нигора Ҳасанова.\nAurora Consulting асосчиси У Бин эса, ўз навбатида, нима учун хитойлик сармоядорларнинг Ўзбекистонда фаол эмаслигига ойдинлик киритди.\n«Тўғрисини айтаман, хафа бўлманглар. Ўзбекистон билан танишганимдан сўнг, бу улкан салоҳиятга эга буюк давлат эканига иишонч ҳосил қилдим. Ўйлайманки, янги Президент Шавкат Мирзиёев ислоҳотлари хитойлик сармоядорлар учун катта имкониятлар очади. Бироқ, камчиликларни ҳам қайд этмаслигим мумкин эмас. Хитой — жаҳоннинг иккинчи иқтисодиёти, аммо, Ўзбекистон бозорида улар ҳамон кам. Бизлар йирик давлатмиз, лекин Хитойда сизнинг давлатингиз ҳақида дастлабки маълумотни олиш учун Ўзбекистон ҳақида бирорта китоб топа олмаймиз».\n«Кўплаб хитойлик сармоядорлар Ўзбекистонни билишмайди. Бошқалар эса, Москвадаги каби — мафия, бандитлар бор, яна совуқ ҳам деб ўйлашади. Бизнинг тадбиркорлар, гарчи узоқ бўлса ҳам Африкага пул тикмоқда, улар шунчаки сизларни билишмайди», — деб қайд этган У Бин.\n«Захиралар, иш кучи, коммунал таъминланиш сизларда Хитойдагига қараганда анча арзон. Нима учун хитойликлар бу ҳақда билмайди? Нима учун сизлар ташвиқот билан шуғулланмайсизлар? Сиз буни бизларнинг давлат идораларимиз орқали амалга оширишингиз мумкин. Бироқ, бундай анжуманларни хўжакўрсинга эмас, сифатли ташкил этиш лозим, чунки, шундай ҳолатлар ҳам бўлдики, таржимонлар маълумотларни инвесторларга нотўғри етказишди. Яна бир гап, хорижий инвесторларга маслаҳат берадиган давлат идорасини аниқлаб олиш керак, — бизнинг одамлар инвестиция борасида кимга ва қаерга мурожаат қилишни билмайди. Ўзбекистондан Хитойга маҳсулот экспорт қилиш борасида ҳам катта имкониятлар бор. Оддий мисол, сизда ишлаб чиқилган вино 3 доллар туради, бизда айни бренддаги ичимлик 20 доллар. Бироқ, ҳеч ким бу билан шуғулланмайди, шуғулланаётганлар эса, рақобатдан қўрқиб бу ҳақда гапирмайди», — дея хулоса қилган хитойлик инвестор.\nBERNINA-TIKUVMASH компанияси ва Муниципал иқтисодиёт ва инжиниринг маркази вакили Баҳодир Хўжаев мамлакатдаги инвестиция дастурларини тубдан ўзгартиришга чақирган.\n«Ҳар йили инвестиция дастурлари ишлаб чиқамиз, бироқ, унинг ЯИМдаги улушини билмаймиз. Ҳар қандай сармоядорни, биринчи навбатда, корхоналар ҳолатига доир таҳлилий ахборот қизиқтиради. У шунга қараб, пул тикиш масаласини ҳал этади. Бизнинг республикада шу каби маълумотларни олиш муаммо, бундай ахборотлар икки йил аввал эълон қилинишдан тўхтатилган эди. Масалан, биз, шартли равишда 2030 йилгача мўлжалланган мактаб дастури ҳақида гапирадиган бўлсак, зарур бўладиган жиҳозлар, инвентарлар ва шу кабиларга оид маълумотларни ҳам тақдим этишимиз зарур. Сармоядор ниманидир мўлжал олиши керак», — деб қайд этган Баҳодир Хўжаев.\nУ, шунингдек, режалаштирилаётган лойиҳаларда сув таъминотига эътибор берилмаслигига мажлис иштирокчиларининг диққатини қаратди. «Мустақилликнинг 25 йилида ичимлик суви билан таъминлаш дастури доирасида 60 минг кмга яқин сув қувурлари тармоғини барпо этдик. Аммо, бугунги кунда, уларнинг ярми, айниқса қишлоқ жойларда қаровсиз аҳволда. Республикадаги сув билан таъминлаш қувватларидан 33 фоизга, оқова қувурлари имкониятидан 27−28 фоизга фойдаланилмоқда. Оқова сувларнинг 2,5 млрд куб метридан 1,5 млрди қайта ишланмасдан ерга сингиб кетади. Тозалаш иншоотлари деярли ишламаяпти. Газ ва электр таъминоти билан ҳам шу аҳвол. 2012 йилда Иқтисодий тадқиқотлар марказида ўтказилган тадқиқотда 40 фоиз тадбиркор инфратузилмалар ҳолатидан нолишган. Сув таъминотини яхшилаш учун, бизнинг ҳисобларга кўра, 3,5−4 млрд доллар маблағ зарур, аммо биз айни вақтда бунинг учун йилига 100 млн доллар сарфлаяпмиз. Демак, тўлиқ бажариш учун 30−40 йил вақт кетади, бу вақт ичида аввалгилари эскириб бўлади».\n«Бу муаммони ҳал этиш учун давлат ва хусусий тадбиркорлар ҳамкорлигини йўлга қўйиш керак. Дунёда бу бозор (сув таъминоти ва оқова сув) 1 трлн долларни ташкил этади. Ривожланган мамлакатларда бу бозор етарли даражада рентабелли (даромадли) ҳисобланади. Бироқ, бизда ҳамон ушбу соҳага хусусий тадбиркорларни жалб этишни тартибга солувчи қонун мавжуд эмас. Ўзбекистон коммунал тизимининг эгаси йўқ, расман у ҳокимиятларга тегишли».\nНиҳоят, Баҳодир Хўжаев тикув ускуналари импортига доир механизмларни соддалаштиришни сўради. Янги технологиялар агентлиги кичик оилавий бизнес юритувчилар учун мўлжалланган оддий тикув машиналарига ҳам бир жилд ҳужжатларни талаб қилади.\nШунингдек, учрашувда хорижликларнинг фарзандлари учун мактабларнинг йўқлигига эътибор қаратилган. Сармоядорлар ўз маблағлари ҳисобидан шундай таълим масканлари барпо этишни хоҳлашса-да, бюрократик тўсиқлар мавжудлиги бунга имкон бермаяпти.\nАнжуман иштирокчилари, «чиқиш визаси» масаласини ҳам кўтаришган: сармоядорлар учун хорижга чиқиш рухсатини берувчи стикерни 2 йилдан беш йилга ошириш ҳамда компания ходимлари учун вақтинчалик прописка муддатини узайтириш таклифларини билдиришди.\n«КНАУФ Ўзбекистон» вакили Жамшид Нурмуҳаммедов хорижга маҳсулот олиб чиқаётган сармоядорлар учун, солиқ, бож ва акциз солиғининг янада шаффофлигини таъминлаш мақсадида божхона калькуляторини ташкил этиш таклифини билдирди.\nҲокимият ва бизнес вакиллари ўртасидаги учрашув якунига кўра, ҳар ойда шундай учрашув ўтказишга ҳамда соҳалардаги мавжуд муаммоларни ҳал қилиш бўйича мунозаралар ўтказишга келишиб олинган.


Ўзбекистон келажаги учун қайғурган сиëсатчи Ҳайдар Жамол вафот этди\n18 май 2022, Тошкент вақти: 13:46\nРоссия Ислом қўмитаси раиси Ҳайдар Жамол 4 декабрь куни 69 ëшида Олмаота шаҳрида оламдан ўтди. У "Ўзбекистон Халқ ҳаракати" кенгаши аъзоси сифатида бу ташкилотнинг Берлин ва Прагадаги қурултойларида иштирок этган ва Ўзбекистондаги демократик ўзгаришлардан умид билдирган эди.\nБундан 4 йил олдин Ҳайдар Жамол Прагада Озодлик билан суҳбатлашиб, Ўзбекистонда мустабид режим узоқ қола олмаслиги ва яқин йилларда ўзгариш бўлажагини айтган эди.\nҲайдар Жамолга кўра¸ халқаро ҳамжамият Ўзбекистондаги конституция бузилишлари ва тазйиқларни етарлича қораламагани қўрқув муҳитининг устивор бўлишига сабаб бўлган.\nЖамол Россиядаги “Левий фронт” асосчиларидан ва “Норозилар марши” намойишларининг иштирокчиларидан бири эди.\nЎзбекистон учун қайғурган сиëсатчи Ҳайдар Жамол вафот этди\nМарҳум 2010 йилда рус мухолифатининг “Путин кетиши керак”, деб номланган мурожаатини имзолаганлардан бири бўлган.\nУни яқиндан билган ўзбек мухолифати лидери Муҳаммад Солиҳга кўра¸ Ҳайдар Жамол узоқ давом этган саратон касаллигидан сўнг вафот этди.\nРТР телеканалида “Минг бир кун” телекўрсатувларини олиб борган ва ислом тўғрисидаги олтита китобнинг муаллифи Ҳайдар Жамол, васиятига кўра, Олмаота яқинидаги қабристонга дафн қилинди.


8 ноябрь куни Ўзбекистонда ёғингарчилик кузатилади » Ўзбекистон янгиликлари – Zamin.uz\n8 ноябрь куни Ўзбекистонда ёғингарчилик кузатилади\nРеспублика Гидрометеорология марказининг хабар беришича, 8 ноябрь куни Тошкентда ҳаво ўзгариб туради, кечаси ва эрталаб ёмғир ёғади, кундузи ёғингарчилик бўлмайди. Ғарбдан секундига 7-12 метр тезликда шамол эсади. Кечаси 3-5, кундузи 10-12 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 10-15 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, кечаси ва куннинг биринчи ярмида айрим жойларда ёмғир ёғади. Ғарбдан секундига 7-12 метр тезликда шамол эсади. Кечаси 2-7, кундузи 7-12 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, кечаси ва эрталаб баъзи жойларда ёмғир ёғади. Ғарбдан секундига 7-12 метр тезликда шамол эсади. Кечаси 2-7, кундузи 10-15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, кечаси ва куннинг биринчи ярмида айрим жойларда ёмғир ёғади. Ғарбдан секундига 5-10 метр тезликда эсаётган шамол баъзи жойларда секундига 15-20 метргача кучайиши мумкин. Кечаси 0-5, кундузи 7-12 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёғингарчилик бўлади. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 2 даража совуқ, 3 даража илиқ, кундузи 0-5 даража илиқ бўлади.\nЯнгиликлар » Ўзбекистон » 8 ноябрь куни Ўзбекистонда ёғингарчилик кузатилади\n10:46 Хитойда аёл тротуар остига тушиб кетди (видео)\n22:28 9 октябрь куни Ўзбекистонда кутилаётган об-ҳаво маълумоти\n16:56 4 октябрь куни Ўзбекистоннинг айрим ҳудудларида ёмғир ёғади


00:00 / 15.12.2010 | eski savollar | 2387\nАссалому алайкум Ҳурматли Шайх Ҳазратлари. Кифоя китобида Ҳайз, Нифос ва Истехоза масалаларини ўқиб, ўзимнинг саволимни бермоқчи эдим.Ҳозирда ҳаммага маълумки аёлларда фарзанд туққандан сўнг, болани яхши боқиб ўстириб олиш мақсадида "спирал" деган нарса қўйилади. Бу нарса ҳаммага ҳар хил таъсир қилгани сабабидан, кимдадир ҳайз келиши одатидан кўпайса, кимдадир камайб кетади. Аммо Кифояда ёзилишича Ҳайз 3 кундан 10 кунгача. Ундан кўпи ёки ками бу Истеҳозадир дейилган. Спирал қўйилиши сабабли, ҳайз муддатини кўпайиши яъни 10 кундан ошишини ҳайзнинг давоми деб билайликми ёки Истеҳоза деб билайликми?Саволнинг пайдо бўлишига сабаб, ҳайз муддати ҳар хил бўлиб қолди, 3-4 кундан бошлаб, 14-16 кунгача чиқди ва ҳайз тугади деб турилса, орадан 3-4 кундан сўнг 2 кун давомида изтеҳоза кўрилди.\n- Шунинг учун, спирал қўйдирмаслик керак. Унинг сабабидан турли беморликлар, жумладан, ҳайз борасида ҳам бемор бўлиш келиб чиқади. Оддий ҳолатдан ўзгаргандан кейин ҳайз беморликка айланади. Одатдан ташқари қоннинг ўзига фаралади. Агар ҳайзнинг сифатлари унда мавжуд бўлса, ҳайз ҳисобланади. Унинг сифатлари истиҳозага ўхшаш бўлса, ўшандай бўлади.\nВидео дарс ўтишда\nАёлларга қора кийим кийиш макруҳми?\nҚошни ламинат қилиш\nЭмизикли аёлнинг рўза тутиши\nИслом ва бошқа дийнлар\nФарзанд учун ғайри дин билан яшаш\nМуслималарнинг баланд пошнали оёқ кийими


17:20 / 31.05.2018 2450 pdf Ўқиш режими + -\nФитр садақаси (садақаи фитр) ҳур, мусулмон ва ўсмаса ҳам закот нисобига эга бўлган одамга вожиб бўлади. Бир кишининг нисобга етган моли бўлиб, у ўсадиган бўлса, закот берар эди. Аммо садақаи фитрда молнинг ўсиб бориши шарт эмас. Нисобга етса бўлди, ўсмаса ҳам садақаи фитр бериши вожиб бўлаверади, чунки фитр садақаси бериш имкони борларга вожиб қилинган.\nНисоб туфайли уларга садақа олиш ҳаром бўлади ва қурбонлик ҳамда яқинларига нафақа бериш вожиб бўлади. Кишининг молу мулки кўпайиб, нисобга етганидан кейин у бойга айланади. Бой одамга ўзига яраша молиявий вазифалар юкланади. Унинг закот ва садақа олиши ҳаром бўлади. Бой кишига қурбонлик қилиш вожиб бўлади. Бой одамга ўз яқин қариндошларининг нафақаси ҳам, садақаи фитр бериш ҳам вожиб бўлади.\nУ садақаи фитрни ўзи, фақир бўлгани учун ёш боласи, мулки бўлгани учун ходими учун, агар у мудаббар, умму валад ёки кофир бўлса ҳам, беради. «Мудаббар» – хожаси «мен ўлганимдан кейин озодсан» деб қўйган қул. «Умму валад» – хожасидан бола кўрган чўри. Бу икки тоифанинг нафақаси хожага вожиб бўлади ва уларни сотиб юбориш мумкин бўлмайди. Бунинг далили қуйидаги ҳадиси шарифдир:\nКишининг хотини, катта ёшли фарзанди ва ҳатто ёш фарзанди ҳам бой бўлишса, уларнинг номидан садақаи фитр бермайди. Шунингдек, киши ўзининг мукотаби, тижорат учун ушлаб турган қули, қочиб кетган қули (фақат у қайтганидан кейин), шерикликдаги қулининг номидан ҳам садақаи фитр бермайди.\nҲукми боқий қолганлари эса қуйидагилар:\n1. Хотини. Хотин мустақил шахсдир, у эрига мулк ҳам эмас, тўла қарам ҳам эмас. Хотинда эрнинг фақат жуфти ҳалоллик ҳаққи бор, холос. Хотиннинг мустақил мулк тутиш ҳаққи бор. Шунинг учун садақаи фитр каби молиявий ибодатларни унинг ўзи адо этади. Аммо эр ўз ихтиёри билан хотини номидан садақаи фитрни адо этса, жоиз бўлади.\n2. Катта ёшли фарзанди. Балоғатга етган бола ўзи мустақил шахс ҳисобланиб, мукаллаф бўлади. Ўзидан содир бўлган ишларга жавобгар бўлади. Унинг ўзида мулк мустақиллиги бор. Бинобарин, у молиявий ибодатларини ўзи адо этади.\n3. Бой бўлган ёш фарзанди. Чунки бу боланинг ўз бойлиги бор. Шунинг учун унга вожиб бўлган садақаи фитрни ўзининг молидан адо этилади.\nҲанафий мазҳаби уламолари фитр садақасини бериш ийд куни тонг отиш билан вожиб бўлади, дейишади. Аммо Рамазоннинг аввалидан бераверса ҳам бўлади, намоздан кейинга қолдирмаслик керак. Мабодо ийд намозигача бера олмаса, намоздан кейин беради-ю, савоби кўп бўлмайди, аммо бериши шарт.\nСадақаи фитр мискинларга берилади, улар уни таом қилиб ейдилар, хурсанд бўладилар, ийд кунлари қувончларига қувонч қўшилади. Шунинг учун ҳам ҳар ўлкада ўша ернинг энг кенг тарқалган таомидан садақаи фитр берилсин, дейилган. Шунда энг кўп одам манфаат олган бўлади.\n17:19 / 31.05.2018 2459\n16:12 / 01.06.2018 1882\n4247 16:55 / 05.06.2018\n2316 05:00 / 11.01.2017\n3222 05:00 / 14.01.2017\n4434 18:17 / 14.05.2018


Сиз албатта бахтли бўласиз…\n09.07.2018 Муаллиф Маъмура АБДУРАХИМОВА\nЗеро саховатпеша халқимиз азалдан бир-бирига эзгу сўзини армуғон этиб келади. Ҳадялар билан бирга ширин каломи, пок ниятини ифода этиб, шикаста кўнгилларга нур олиб кирган.\nТаҳлил, танқид ва амалий таклифлар\n09.07.2018 Муаллиф Камола Полвонова\nКенгаш аъзолари томонидан вилоятда олиб борилган ишлар вазият билан боғлиқ муаммолар, меҳнат мигрантлари ўртасида касаллик юқиш омиллари ва бартараф этиш чора-тадбирлари муҳокама қилинади.\nБолажонларнинг мароқли ҳордиғи\n09.07.2018 Муаллиф haqiqat.uz\nАйни кунларда ёзги таътил мавсумини мароқли ўтказишни мақсад қилган болажонлар манзарали табиат қўйнидаги соғломлаштириш оромгоҳларида мириқиб ҳордиқ чиқармоқдалар.\nСохта тариқатга кимлар эргашади?\nВилоятимизнинг шаҳар-туманларида сохта тариқатчилик вакиллари билан якка тартибдаги тушунтириш ва профилактик тадбирларни ташкил этиш бўйича чора-тадбирлар режаси ишлаб чиқилди, ишчи гуруҳ таркиби тасдиқланди.\nШу йилнинг 23 июнь куни пахта парваришидаги қолоқликни бартараф этиш ва бу борада олдимизда турган энг долзарб вазифаларга бағишланган халқ депутатлари вилоят ҳамда туманлар Кенгашлари қўшма сессиясида барчамиз ўзимиз учун тегишли хулоса чиқариб олдик.\nФутбол ҳамма учун\nМамлакатимизда Ёшлар куни муносабати билоан Фарғона футбол ассоциацияси вилоятнинг энг чекка ҳудудлари бўйлаб футбол мусобақалари ташкил этилди. Турнирнинг илк босқичи Ўзбекистон ёшлар иттифоқи Сўх туман Кенгаши ва “Маҳалла” жамғармаси билан ҳамкорликда ташкил этган мини футбол мусобақалари томошабинларда катта таассурот қолдирди.\nМигрантлар соғлиғи–давлат муҳофазасида\nКейинги йилларда меҳнат миграцияси орқали ОИВ инфекциясини аҳоли ўртасида тарқалиш ҳолатлари кузатилмоқда.\nЧет элларга норасмий ишлаш учун бориб келган меҳнат мигрантларининг салмоғи жами ОИВ инфекцияси билан касалланганларнинг 30 фоиздан ортиғини ташкил қилмоқда.\n09.07.2018 Муаллиф Ботир МАДИЁРОВ\nУчкўприк туманидаги 1-сонли давлат мактабгача таълим муассасасида келажагимиз ворисларини ҳар томонлама соғлом, кенг дунёқараш ва билимга эга бўлиб улғайишлари учун барча шароитлар муҳайё этилган.\nОила – ҳар бир шахсда болалигидан бошлаб шаклланадиган инсоний фазилатлар, эзгу истаклар қўрғони, ўзбек ҳалқининг қадриятлари ва маънавий мероси равнақини таъминловчи тарбия масканидир.\nОна заминни асраш – бурчимиз\nАйни кунларда вилоятимиз далаларида ғаллани нобуд қилмай ўриб, йиғиб-олиш ишлари давом этмоқда. Ғалладан бўшаган майдонларни ёнғиндан сақлаш, сомон ёқишнинг олдини олиш борасида амалий ишлар олиб борилмоқда.\nБош саҳифа - 312 315 та


Қадимги хаворижлар ва бугунги ИШИД: ўртадаги боғлиқлик (3)\nBy IxlosOrg on 08/18/2017 МАҚОЛАЛАР ҚАДИМГИ ХАВОРИЖЛАР ВА БУГУНГИ ИШИД\n3) Мусулмонлардан ажралиб чиқиш\nЗайд ибн Ҳусойн Тоий хаворижларга шундай деган: “Мадоинга кира олмайсизлар. Чунки у ердаги қўшинга қарши жанг қилишга кўчингиз етмайди. Улар Мадоинга киришингизга тўсқинлик қилишади. Шунинг учун биродарларингиз билан Жухо дарёсининг кўпригида тўпланишга келишиб олинглар. Кўфадан тўпланмасдан якка-якка ҳолда чиқинглар. Токи улар сизларнинг йиғилишингизни сезмасинлар” (Зайд бундай дейишининг сабаби хаворижлар Басрадан чиқиб, Мадоин шаҳрини эгаллаб олмоқчи бўлишган. Уларнинг режаларига кўра, Мадоин шаҳрини эгаллаб олишганидан сўнг барча хаворижларга мактуб йўлланиши, ҳаммалари Мадоинда йиғилиб, у ерни ўзларига қароргоҳ қилиб олишлари керак бўлган). Сўнг улар мазкур кўприкда тўпланиш учун Басра ва бошқа ердаги ўз ҳамфикрларига мактуб йўллашган. Уларнинг мақсадлари инсонларга қарши бирлашиш эди. Шундан сўнг улар ҳеч ким сезмаслиги учун якка-якка бўлиб, Басрадан чиқиб кетишди. Чунки бу хабар тарқалгудай бўлса, мусулмонлар уларни Басрадан чиқармай қўйишарди.\nБағдодий шундай дейди: “Исломий давлатга ҳижрат қилишга куч-қудрати етадиган ёки турган жойида қурол кўтаришга қодир бўлган ҳеч бир мусулмонга узр қолмади… биз бутун дунёдаги барча мусулмонларни исломий давлатга ҳижрат қилишга ёки турган жойларида жанг қилишга чақирамиз”.\nҚадимги хаворижлар издошларини мусулмонлардан ажралиб чиқиб, ҳижрат қилишга буюришган бўлса, ИШИД ҳам инсонларни мусулмонлардан ажралиб чиқиб, ўз ёнларига ҳижрат қилишга чорлашади.\n4) Мусулмонлардан бемаслаҳат ўзларидан бирини халифа этиб тайинлаш\nХаворижлар Зайд ибн Ҳусойн Тоийнинг уйида йиғилиб, Абдуллоҳ ибн Ваҳб Росибийни халифа этиб тайинлашган. Сўнг Зайд: “Эй Довуд, Биз сени ер юзига халифа этдик. Шундай экан, инсонлар орасида ҳақ билан ҳукм қил ва ҳавойи нафсга эргашма. Акс ҳолда, ҳафойи нафс сени Аллоҳнинг йўлидан оздиргай” [Сод: 26] оятини тиловат қилган.\nАдноний шундай дейди: “Исломий давлат (ўз маслаҳат кенгашининг қарори билан) исломий хилофат тикланганини эълон қилишга ва мусулмонларга халифа тайинлаб, Аллоҳнинг бандаси Иброҳим ибн Авводга байъат беришга қарор қилди. Иброҳим байъатни қабул қилиб, бутун дунёдаги мусулмонларга халифа бўлди”.\nҚадимги хаворижлар ўзаро йиғилиб, барча мусулмонларга халифа сайлаб, қолганларни шу халифага байъат беришга мажбурлашган. Худди шундай бугунги кунимизда ИШИД ҳам ўзаро мажлис ўтказиб, ҳеч ким билан маслаҳатлашмасдан ўзларига халифа тайинлашди ва қолганларни ҳам шу халифага байъат беришга мажбурлашмоқда.\n Араблар ўртасида Мадоин номи билан танилган тарихий шаҳарнинг қадимий номи Ктесифон бўлиб, у Фурот дарёсининг чап қирғоғида (ҳозирги Бағдод яқинида) жойлашган. Ктесифон Парфиянинг ҳарбий таянч пункти (мил. ав. 3-а.дан), кейинчалик парфян шоҳларининг қароргоҳи бўлган. Рим императори Траяндан бошлаб римликлар бир неча марта Ктесифонни эгаллашган. Ктесифон 266 йилда Сосонийлар пойтахти бўлиб, сўнгги антик даврнинг энг катта ва бой шаҳарларидан бири сифатида шуҳрат қозонган. Сосонийларнинг ҳашаматли сарой харобалари сақланган (“Ўзбекистон миллий энциклопедияси”). Мадоин ҳижрий 16 йил сафар ойи, Умар розияллоҳу анҳунинг халифалик даврида мусулмонлар томонидан фатҳ қилинган.\n Бағдоднинг шимолий томонидаги дарёнинг номи.\n “Ал-бидоя ван-ниҳоя” (10\_581).\n “Инфируу хифаафан ва сиқоолан” номли ёзма баёнотидан.\n “Ал-бидоя ван-ниҳоя” (8\_258).\n “Ҳаазаа ваъдуллоҳ” номли ёзма баёнотидан.\nAvvalgi maqolaСавол-жавоб: “Динимизга кирган ҳар бир одам хатна қилдириши шартми?” (Шайх Содиқ Самарқандий)\nKeyingi maqola Абу Бакр розияллоҳу анҳу: Абу Бакр Сиддиққа оммавий байъат берилгани


ҲУНАРМАНДЛАР МАВЗЕСИ — Марғилон ҳақиқати\nСЎЗ ВА ИШ БИРЛИГИ\nБугун юртимиз улкан бунёдкорлик майдонига айланган. Барча ҳудудлардаги беқиёс кўламдаги иқтисодий, ижтимоий қурилиш объектлари, ободонлаштириш ишлари бунинг ёрқин тасдиғидир. Хусусан, қадимий ва навқирон шаҳримизда ҳам бунёдкорлик борасида улкан режалар амалга оширилмоқда. Хусусан, шаҳар Маданият ва истирохат боғидаги бунёдкорлик ишлари якунланиш арафасида турибди. Айни пайтда давлатимиз раҳбари Ш.М.Мирзиёевнинг ўтган йили шаҳримизга ташрифи чоғида Марғилонда миллий ҳунармандчилик ва туризмни ривожлантириш мақсадида ҳунармандлар мавзесини барпо этиш борасидаги топшириқларини ҳам ижро этишга киришилди.\nЭнг аввало бу топшириқларга мувофиқ Вазирлар Маҳкамасининг “Фарғона вилоятининг Марғилон, Қўқон шаҳарлари ва Риштон туманида ҳунармандчиликни янада ривожлантириш чора-тадбирлари тўғрисида”ги Қарори қабул қилинди. Мазкур қарор ижросини таъминлаш учун шаҳар ҳокимининг тегишли қарори асосида темир йўл кўпригидан темир йўл вокзалигача бўлган “Хиёбон” кўчасида 17 гектар ер майдони ҳунармандлар мавзе (шаҳарча)си қурилиши учун ажратилди. Бу ерда мавжуд эски бинолар бузилиб, қурилиш объектлари учун ер майдонларини тайёрлаш, коммуникация ишларини бажариш борасида астойдил ҳаракат бошланди. Бир сўз билан айтганда шаҳримизда замонавий ва миллий анъаналар услубида муҳташам ҳунармандлар мавзеси барпо этиш бошлаб юборилди.\nТаъкидлаш жоизки, янги, муҳташам шаҳарчани барпо этишдаги сўз ва иш бирлигини таъминлашда мамлакатимизни ривожлантиришнинг бешта устувор йўналиши бўйича Ҳаракатлар стратегиясини рўёбга чиқариш доирасидаги чора-тадбирларнинг сўзсиз, ўз вақтида ва сифатли адо этишга қаратилган саъй-ҳаракатлар муҳим омил бўлмоқда.\nИНСОН МАНФААТЛАРИ – АСОСИЙ МЕЗОН\nШаҳримизнинг жанубий дарвозаси бўлган темир йўл вокзалига ҳамоҳанг барпо этиладиган Ҳунармандлар мавзеси энг аввало аҳоли манфаатларини рўёбга чиқаришни назарда тутади. Зеро, бу ерда меҳмонхона, карвонсарой, дам олиш ва спорт мажмуалари қад ростлайди.\nЖумладан, 6340 квадрат метр майдонда сайёҳлар учун меҳмонхона барпо этилади. “Карвон” буюк ипак йўли композицияси шаҳарча кўркига кўрк қўшади. Ҳунармандлар, мажмуада ишлаётганлар учун дам олиш, маданий-маиший хизмат кўрсатиш объектлари барпо этилади. Масалан, ҳунармандлар мавзесида ҳар бири 1400 квадрат метрли тўртта миллий таомлар шаҳобчалари, 125 квадрат метр ҳажмдаги тўртта мусиқали фаввора қад ростлайди.\nРежалаштирилган объектлар орасида Муз саройи комплекси, “Гимнастика” соғломлаштириш спорт мажмуаси алоҳида аҳамиятга эга. Зеро бу комплекслардаан бири – Муз саройи шаҳримиздагина эмас, вилоятимизда ҳам илк қишки спорт мажмуаси бўлади. Бу ерда фигурали учиш, конькида учиш, хоккей каби қишки оммавий спорт турлари билан шуғулланиш имконияти туғилади. Демак, барпо этилажак спорт мажмуалари болалар билан бир қаторда барчага ҳам чексиз қувонч бағишлаши шубҳасиз.\nМаълумки, юртимиз беқиёс маданий мерос объектлари, осори-атиқалари билан дунёга машҳур. Шу боис кейинги йилларда диёримизда туризм соҳасига жаҳон брендларини фаол жалб этган ҳолда зиёрат, этнографик, гастрономик туризм тармоқларини ривожлантиришга эътибор қаратилмоқда. Шу ўринда шаҳримизда барпо этиладиган ҳунармандлар мавзеси янада жозибали аҳамият касб этади.\nЧунки, бу ерда нафақат хорижий, балки маҳаллий сайёҳларни ҳам қизиқтирадиган ажойиб объектлар барпо этилади. Улардан энг муҳими қадимий ҳунармандлик устахоналари барпо этиш билан боғлиқ. Шаҳримизда эса асрлар давомида ота-боболари касбини эъзозлаб, давом эттириб келаётган машҳур ҳунармандлар сулолалари кўп. Янги мавзе уларга ва барча жисмоний ҳамда юридик шахсларга миллий, анъанавий усулларда устахоналар очиш, янги ҳунармандлик цехлари барпо этиш имкониятини беради. Бундан ташқари мажмуада ҳунармандлар учун муҳташам маҳсулотлар Кўргазмалар саройи ҳам қурилади. Шаҳримизга ташриф буюрадиган сайёҳларни қабул қилиш, саёҳатларини кўнгилли ўтказишига эса юқорида таъкидланганидек замонавий меҳмонхона, овқатланиш шаҳобчалари, истироҳат ва спорт мажмуалари муносиб хизмат кўрсатади. Уларга, айниқса хорижий сайёҳларга шаҳримизнинг тарихий меъморий обидалари, осори атиқалари билан бирга аждодларимизнинг қадимий ҳунарлари, маҳсулотлари ва ошпазлик маҳоратларини намойиш қилсак, туристлар оқими тобора кўпайиб бораверади.\nБу эса маҳаллий тадбиркорларимиз, уста ҳунармандларимиз фаолиятини янада кенгайтиради. Сайёҳлик ривожланган жойда эса маҳаллий бюджетга қўшимча даромад келади.\nХулоса ўрнида таъкидлаш мумкинки, шубҳасиз барпо этилажак ҳунармандлар мавзеси шаҳримизнинг энг диққатга сазовор кўркам, обод гўшаларидан бирига, жозибали сайёҳлик ва дам олиш масканига айланади. Кўзланган режа ва мақсадларни рўёбга чиқишига эса шаҳримиздаги ҳунармандлар сулолалари, тадбиркорларнинг қизиқиши, бу ерда ўз устахона ва цехларини, хизмат кўрсатиш ва маданий-маиший объектларини очиш учун амалий саъй-ҳаракатлари, вилоят ва шаҳар ҳокимликлари томонидан яратилаётган қулай, имтиёзли шарт-шароит ва имкониятлар ишончли кафолатдир.


Qalampir.uz - Сурат Президентгача етиб борди! Масала янада жиддий тус оляпти\n15:55, 29.10.2018 Жамият\nХалқаро ОАВ Ўзбекистонда мажбурий меҳнат давом этаётганини, мансабдорлар ўз ваколатидан одамларни таҳқирлаш йўлида фойдаланаётганини ёзмоқда.\nИжтимоий тармоқларда олти эркакнинг ариқдаги сувга тушиб туриши тасвирланган сурат Ўзбекистон Республикаси Президенти Шавкат Мирзиёев қўлигача етиб борган ва аллақачон текширув ишлари бошлаб юборилган. Бу ҳақда QALAMPIR.UZ’нинг Ҳукуматдаги манбаси айтмоқда.\nИжтимоий тармоқларда тарқалган сурат Тошкент вилоятининг Оққўрғон туманида олинган. Аниқланишича, тасвирдаги кишилар Оққўрғон тумани ҳокимининг қишлоқ хўжалик ишлари бўйича ўринбосари — Шерзод Муродов, Туман сув хўжалиги бошлиғи — Тоҳир Мирзакаримов, туман қишлоқ хўжалиги бўлими бошлиғи — Шароф Аҳмедов, “Озод” МФЙнинг оқсоқоли — Зокир Мусабеков, “Мавлонбой ота” фермер хўжалигини раҳбари — Аброр Мавлонов, “Абдуносир” фермер хўжалиги раҳбари (исми Носир) бўлган.\nТарқалган суратлар ижтимоий тармоқларда кўплаб баҳс-мунозараларга сабаб бўлмоқда. Халқаро ОАВ Ўзбекистонда мажбурий меҳнат давом этаётганини, мансабдорлар ўз ваколатидан одамларни таҳқирлаш йўлида фойдаланаётганини ёзмоқда.\nШуни алоҳида таъкидлаш ўринлики, Ўзбекистон Республикаси Президенти Шавкат Мирзиёевнинг ташаббуси билан мамлакатда мажбурий меҳнатга барҳам бериш, айниқса, ижтимоий соҳа ходимларини пахта йиғим-терими, шанбалик каби ваколатига кирмайдиган ишларга мажбурлаш ҳолатларига чек қўйиш бўйича аниқ қадамлар ташланди.\nБироқ мажбурий ўрнини давлат ишидаги ходимларни таҳқирлаш эгаллаётгандек. Бироқ, Ўзбекистоннинг эртанги келажаги, бугун ташлаётган дадил қадамлари гуруч орасида учраётган мана бундай курмаклар билан ўлчанмайди ва бу каби ҳолатлар жазосиз ҳам қолмаслиги аниқ.\nQALAMPIR.UZ’га маълум қилинишича, мазкур ишга Зойир Мирзаевнинг ишдан бўшатилиши билан нуқта қўйилмайди. Ўзбекистон Республикаси Бош прокуратураси масаланинг ҳуқуқий жиҳатларини ўрганиб, текширув ишларини олиб боради ва айбдорлар қаттиқ жазоланади.\nПрезидент Шавкат Мирзиёев мажбурий меҳнатга жалб қилганларга қаттиқ чоралар кўрилишини айтиб турган бир даврда, давлатнинг ишида эртаю кеч тер тўкиб меҳнат қилаётган одамларни сув тўла ариққа тушириш давлатга хиёнат эмасми?\nЎзбекистонда қўлга тушган генерал 28 йилга қамалди\n21:33, 07.11.2018 25 475


18:22 / 06.03.2016\nЯнги моделнинг япон тилидан таржимаси "лаҳза" маъносини англатади.\nToyota Setsuna’нинг габарит узунлиги 3030 миллиметрни, эни 1480 миллиметрни, баландлиги эса 970 миллиметрни ташкил қилади. Машинанинг ғилдираклар базаси 1700 мм.га тенг. Родстер электр двигатель билан ҳаракатга келтирилади.\nМашина Riva Aquarama итальян мотор қайиқлари услубида бажарилган. Автомобилнинг рамаси қайин ёғочидан, кузов панеллари япон кедридан, рул чамбари эса сарвдан (кипарис) тайёрланган. Машинани йиғишда аънанавий япон техникаси "okuriari"дан фойдаланилган: деталлар бир-бирига мих, шуруп ва саморезларсиз бирлаштирилган.\nАсбоблар панелида вақтнинг юз йиллик оралиқларини ҳисоблайдиган махсус ўлчов асбоби ўрнатилган. У авлод-аждодларни ажратувчи масофалар, узоқ умр кўриш ва дарахтларнинг чиройини ифодалайди.


СУРУРЛИ ОНЛАР ГАШТИ\nДунёнинг энг сурурли онларидан бири – қатъий мақсад қўйиб, унга эришган лаҳзалардир. Бундай паллада бир неча йиллик чарчоқлар унут бўлади, инсон янада куч-қувватга тўлади. Интилишлар қўрғонининг янги марраларини забт этишга киришади.\nЎзбекистон олий ҳарбий авиация билим юртини тамомлаган битирувчилар ҳам бир неча йиллик меҳнатлари маҳсулини кўриб, ўзларини бундан-да улкан вазифаларни бажаришга чоғлаб турарди. Олий ҳарбий таълим муассасасида навбатдаги битирув муносабати билан ўтган тантанали тадбирда Мудофаа вазирлиги масъул офицерлари, Мудофаа вазирлиги ҳузуридаги Жамоатчилик кенгаши аъзолари, давлат ва жамоат ташкилотлари вакиллари, Қуролли Кучлар фахрийлари ҳамда битирувчиларнинг ота-оналари иштирок этди.\nЙиғилганлар гувоҳлигида битирувчиларга «лейтенант» ҳарбий унвони, диплом ва кўкрак нишонлари топширилди. Сўзга чиққанлар битирувчиларни қутлаб, келгуси хизмат фаолиятларида муваффақият тилашди.


«Ишбилармонлар ойлаб ҳалол меҳнати билан ишлаган даромадини кимдир нопок йўллар билан бир кунда қилаётганлиги адолатсизлик. Бу – хуфиёна иқтисодиёт кўринишларидан бири», – деди Сенат раисининг биринчи ўринбосари Содиқ Сафоев.\nБир неча кундирки, «нақдлаштирувчи фирмалар» можароси аҳоли орасида кенг муҳокама қилинмоқда ва айрим тадбиркорлар орасида норозилик келтириб чиқаряпти.\nСенат раисининг биринчи ўринбосари Содиқ Сафоев Kun.uz мухбири билан суҳбатда мазкур ҳолатга ўз муносабатини билдирди. Айтилишича, ноҳалол йўл билан даромад қилмоқчи бўлганларга жазо чоралари кўрилиши лозим.\n«Ўтган куни Солиқ қўмитасида очиқ мулоқот бўлди. Мен ўйлайманки, икки томон ҳам ўз фикрларини самимийлик билан илгари сурди.\nБу борада биринчи тамойил, албатта, қонун бузган одамлар ёки ҳозирги шароитдан фойдаланиб, ноқонуний даромадга – ноҳалол маблағларга эга бўлганларга қарши кураш олиб боришимиз керак. Чунки ишлари – нотўғри.\nИшбилармонлар ойлаб ҳалол меҳнати билан ишлаган даромадини кимдир нопок йўллар билан бир кунда қилаётганлиги адолатсизлик. Бу – хуфиёна иқтисодиёт кўринишларидан бири.\nБуни ҳазм қилиб бўлмайди, албатта. Мазкур масала бўйича тўғри сиёсат олиб бориляпти. Лекин ҳар бир ҳаракатимизда бизнеснинг орқасида инсонлар, уларнинг оилалари, ишлаб чиқариш турганини билишимиз, ўйлашимиз керак.\nЖиноятчилар жазосини олиши шарт. Аммо ҳалол бизнесменлар ёки билмаган ҳолда хатонинг қурбони бўлган тадбиркорлар ўз ишини давом эттиришига имконият яратишимиз керак. Сенат ва Савдо-саноат палатаси Солиқ қўмитаси билан биргаликда мониторинг олиб бориши, жараённи кузатиши муҳим. Албатта, қонунчилик билан бирга бизнесни ҳимоя қилишни ҳам таъминлашимиз керак», – деди раис ўринбосари.\nАввалроқ, Давлат солиқ қўмитаси «нақдлаштирувчи фирмалар» билан курашишни бошлагани, 396 шубҳали солиқ тўловчилар рўйхати тузилиб, улар билан ҳамкорлик қилган 10 мингга яқин хўжалик юритувчи субъектлар томонидан 1 триллион сўмга яқин ҚҚС суммаси ҳисобга олинган ҳолда бюджетга тўланмагани хабар қилинганди.\nСўнг яна 129 та «обналчи» фирма аниқлангани, мазкур можаро юзасидан ДСҚ раиси Шерзод Қудбиев тадбиркорлар билан учрашув ўтказгани билдирилган.\n20 апрел – бир нечта солиқларни тўлашнинг охирги куни. Булар қайси солиқлар?


hidoyat.uz – “Мовароуннаҳр” нашриётининг сайти - Ҳадисларнинг тўпланиши\nСаҳобалар орасида ёзишни биладиганлари саноқли эди. Улар ҳадисларни ўрганишда эслаб қолиш қобилиятларига суянишарди. Саҳобалар ҳадисларни Расулуллоҳнинг (соллаллоҳу алайҳи ва саллам) ўзларидан эшитиб, қилган ишларини кўриб ўрганишар ёки у зотдан эшитганлардан қабул қилишарди. Чунки улар ҳар доим ҳам Пайғамбар (соллаллоҳу алайҳи ва саллам) мажлисларида иштирок эта олмасдилар.\nПайғамбаримизнинг даврларида ҳадислар икки сабабга кўра Қуръон каби расмий ва тўлиқ ёзилмаган, тартибга солинмаган эди:\nБиринчиси, Қуръонга аралашиб кетмаслиги учун. Абу Саид Худрийдан ривоят қилинади: Пайғамбар дедилар: “Мендан Қуръондан бошқа ҳеч нарса ёзиб олманглар. Ким мендан Қуръондан бошқа нарсани ёзиб олган бўлса, ўчириб ташласин” (Имом Муслим ривояти);\nИккинчиси, саҳобаларнинг эслаб қолиш қобилиятлари кучли, зеҳнлари ўткир бўлгани учун.\nШундай бўлса-да, баъзи саҳобалар Расулуллоҳдан эшитганларини ёзиб борганлар. Мисол учун, Абдуллоҳ ибн Амрнинг саҳифаси бўлиб, уни “Ас-содиқа” деб атарди. Бу ҳақда Абу Ҳурайра айтадилар: “Пайғамбарнинг саҳобаларидан Абдуллоҳ ибн Амрдан бошқа ҳеч ким менчалик кўп ҳадис билмасди. У ёзар, мен эса, ёзмас эдим” (Имом Бухорий ривояти).\nШунингдек, Расулуллоҳ ўз замонларидаги подшоҳларга, Арабистондаги амирларга Исломга даъват қилиб ёзган хатлари, жойлардаги ҳокимларга туя ва қўйнинг закоти миқдорини белгилаб ёзиб берганлари, ҳазрат Алида ҳам товон пули ҳукмлари ва бошқалар ёзилган саҳифа бўлгани маълум.\nЮқоридаги ривоятлардан маълум бўлади, Расулуллоҳ умумий равишда ҳадисларни ёзишдан қайтарган бўлсалар-да, баъзи саҳобаларга рухсат берган эдилар.\nКўпчилик олимлар ҳадисларни тўплаб ёзишни биринчи бўлиб, Халифа Умар ибн Абдулазиз буйруғи билан, тобеин Ибн Шиҳоб Зуҳрий (вафоти 124 ҳ.й.) амалга оширганини таъкидлашади. У саҳобалардан эшитган барча ривоятларни мавзуларга ажратмасдан тўплаган. Бу тўпламга ҳадислар билан бирга саҳобаларнинг гаплари, тобеинларнинг фатволари ҳам кирган эди.\nШундан кейин ҳадисларни тўплаб ёзиш кенг миқёсда бошланди. Маккада Ибн Журайж (вафоти 150 ҳ.й.), Мадинада Саид ибн Абу Аруба (вафоти 156 ҳ.й.), Рабиъ ибн Субайҳ (вафоти 160 ҳ.й.) ва Имом Молик (вафоти 179 ҳ.й.), Шомда Авзоий (вафоти 157 ҳ.й.), Кўфада Суфён Саврий (вафоти 161 ҳ.й.), Басрада Ҳаммод ибн Салама (вафоти 167 ҳ.й.), Воситда Ҳушайм (вафоти 173 ҳ.й.), Яманда Маъмар ибн Рошид (вафоти 154 ҳ.й.), Райда Жарир ибн Абдулҳамид (вафоти 188 ҳ.й.), Хуросонда Абдуллоҳ ибн Муборак (вафоти 181 ҳ.й.) ҳадисларни тўплаб китоб қилишди. Булар ҳам ўз китобларига Пайғамбар ҳадислари, саҳобалар сўзлари ва тобеинлар фатволарини киритишди.\nҲадисларни тўплаш тарихида “Олтин аср” бўлган III ҳижрий асрга келиб муснадлар таълиф этиш бошланди. Абдуллоҳ ибн Мусо Абсий, Мусаддид Басрий, Асад ибн Мусо, Нуъайм ибн Ҳаммод Хузоъийларнинг муснадлари ана шу асрда таълиф этилган. Имом Аҳмад, Исҳоқ ибн Роҳвайҳ, Усмон ибн Абу Шайба ҳам шу йўлдан юриб, муснадлар таълиф қилишди. Улар Пайғамбар ҳадисларига саҳоба ва тобеинлар гапларини аралаштирмаган бўлишса-да, саҳиҳни заифдан ажратишмаган эди.\nУлардан кейин Муҳаммад ибн Исмоил Бухорий (вафоти 256 ҳ.й.) янгича бир йўналишни бошлаб берди. У киши фақат саҳиҳ ҳадисларни жамлаган машҳур “Ал-жомеъ ас-саҳиҳ” китобини таълиф қилди. Ул жанобнинг шогирдлари Муслим ибн Ҳажжож (вафоти 261 ҳ.й.) ҳам устозларига эргашди. Кейин Абу Довуд (вафоти 275 ҳ.й.), Термизий (вафоти 279 ҳ.й.), Насоий (вафоти 303 ҳ.й.), Ибн Можаларнинг (вафоти 273 ҳ.й.) сунан китоблари юзага келди.\nҲижрий IV асрда, олдинги ишларга деярли янгилик қўшилмади. Бу даврнинг машҳур муҳаддисларидан Сулаймон ибн Аҳмад Табароний (вафоти 360 ҳ.й.), Дорқутний (вафоти 385 ҳ.й.), Ибн Ҳиббон (вафоти 354 ҳ.й.), Ибн Хузайма (вафоти 311 ҳ.й.), Таҳовийларни (вафоти 321 ҳ.й.) санаш мумкин.\nШу билан Расулуллоҳ ҳадислари тўплаб ёзиб бўлинди. Кейинги асрдаги китоблар мазкур китобларга шарҳ, қисқартма, улардан сайланма асарлар ҳисобланади.


"Секейранинг барча фикрларига қўшилмасам-да, лекин..." ёхуд "Локомотив" футболчиси клубдан кетадими?\n3 ноябрь, 2021, 05:43\nАзиз Амоновга ишонч катта.\nЎз олдига жиддий вазифаларни қўйган “Локомотив” клуби жорий мавсумни совринларсиз якунлайдиган бўлди. Боиси, жамоа 33 очко билан мусобақа жадвалида 6-ўринда боряпти.\nЛекин таркибида яхши савиядаги ўйинчилар талайгина. Айниқса, ушбу мавсумда иқтидорли ҳужумчи Азиз Амонов кўпчиликнинг эътиборини тортди. У ўз ўйини ва голлари билан мухлисларнинг ҳам ишончини қозоняпти. Ушбу мавсумда яхшигина ўсишга эришган футболчини ҳатто “Локо”нинг жорий мавсумдаги энг яхши ўйинчиси деб ҳам ҳисобламоқдалар. Амоновнинг бу масаладаги фикри қандай?\n- “Локомотив” жамоасида ўзимни энг яхши ўйинчи, деб айтмаган бўлардим. Чунки жамоадошларим томонидан менга узатиб берган тўпларни ва яратилган имкониятларни голга айлантирганим учун четдан шундай кўринаётгандир. Мухлисларнинг мен ҳақимда илиқ фикрда бўлишларига катта сабаб жамоадошларим бўлади. Тўғрисини айтсам, ўйинимдан қониқмаяпман. Чунки ўйинлар давомида кўплаб хатоларга йўл қўйяпман, - дея бу мавзуда фикрини билдирди, футболчи.\nЯқинда “Локомотив” бош мураббийи Микаэль Секейранинг Қўқондаги ўйиндан кейин матбуот анжуманида айтган гаплари шов-шув кўтариб юборди. Унинг фикрларига қўшилаётганлар ҳам, қўшилмаётганлар ҳам бор. Мазкур масала юзасидан Амоновнинг муносабатини билишга қизиқдик.\n- Секейранинг айтган барча фикрларига қўшилмасам-да, лекин 80 фоиз гапларига қўшилган бўлардим. Яна билмадим, мендан кўра, ақлли мутахассислар ва профессионаллар шу соҳада ишлайди, ҳаммаси уларга кўпроқ аён, - деди футболчи.\nЮқорида айтганимиздек, бу йил “Локомотив”нинг олдига қўйган мақсади жиддий эди. Бироқ жамоанинг ўйинида барқарорлик етишмаётгани ҳақиқат. Шунинг эвазига бир қанча очколарни ҳам йўқотди. Ўз ўрнида Азизбек Амонов бунинг сабабини шундай изоҳлади:\n- Барқарор ўйин кўрсатишимиз учун вақт керак. Биласиз-ку, футболда мағлубият билан ғалаба доим ёнма-ён юради. Гоҳида омадимиз келмай қоляпти. Чунки биз 90 дақиқа давомида ютиб турсак ҳам ҳужумкор ўйин таклиф қилишга уринаверамиз. “Локомотив” жамоасини барқарорликка эришиши учун бор кучимиз билан ҳаракат қиляпмиз. Насиб қилса, бунга ҳам эришармиз.\nЎйинида ўсиш кузатилаётганини ҳамма эътироф этяпти. Миллий терма жамоа бош мураббийининг ҳам назарига тушиб қолди. Футболчи янги қирраларини кашф қиляпти, десак ҳам муболаға бўлмайди. Бизнингча, бундай ўйинчини ўз сафида кўришни хоҳловчилар ҳам бисёр. Ёки четга кетиш ҳақида ўйлаяптими?\n- Хориждан ҳали таклифлар бўлмади. Тўғриси, мени бундан хабарим ҳам йўқ. Аммо ўзимизни маҳаллий жамоалардан қўнғироқлар қилишганида шартномам борлигини айтганман. Чунки ҳали “Локомотив” клубига тегишлиман, яна бир йиллик келишувимиз бор. У ёғига Худо нимани насиб қилган бўлса, ўшани кўраверамиз, - дея жавоб берди.\nДарвоқе, “Пахтакор”нинг бирвақт чемпионликни расмийлаштиргани чемпионат савиясига путур етказдими? Бу йил савия пасайдими? Ҳар ҳолда бу борада хилма-хил фикрларни эшитишимизга тўғри келяпти. “Локо” ҳужумчиси эса ўз муносабитини билдирди.\n- Бу йилги Суперлигани ўтган мавсумдагига қараганда жуда қизғин ва шиддатли ўтяпти, деб ўйлайман. “Пахтакор” муддатидан олдин чемпион бўлгани билан бу чемпионатимиздаги интригани туширгани йўқ. Бу йил ҳамма жамоа бир-бирига муносиб қаршилик кўрсатмоқда.\nШу билан бирга Амоновдан “Локомотив”нинг ушбу мавсумдаги энг яхши футболчиси дея кимни ҳисоблашини ҳам билмоқчи бўлдик ва бу хусусида шундай деди:\n- Мен учун жорий мавсумда Темурхўжа Абдухолиқов ажойиб ўйинлар кўрсатмоқда. У жамоани ҳар томонлама ва ҳар қандай оғир ҳолатдан олиб чиқиб кета олади. Шунингдек, жамоадошларига кайфият ҳам улашади. Темурхўжа Абдухолиқов ҳам инсоний жиҳатдан, ҳам футболчи сифатида ҳақиқий етакчи.


Ўсмирларимиз Марокашга қарши ўйиндан олдин машғулот ўтказишди (фото) / CHAMPIONAT.asia\nЎсмирларимиз Марокашга қарши ўйиндан олдин машғулот ўтказишди (фото)\nЎзбекистон ўсмирлар терма жамоаси бугун БААнинг қуйи дивизиони иштирокчиси "Калба Клуб" жамоасининг машғулотлар майдонида эртага бўлиб ўтадиган ўйин олдидан машғулотларини ўтказди.\nМашғулотлар ҳам ўйин каби маҳаллий вақт билан 20:00да бошланди. Бу пайтга келиб маҳаллий ҳарорат 28 даража иссиқни ташкил этиш билан бирга нам ҳам эди. Буни Ўзбекистон терма жамоаси аъзолари кийган футболкалардан ҳам кўриб олсангиз бўлади.\nҚўшни майдонда Марокаш терма жамоаси ўз машғулотларини ўтказди. БААда бўлиб ўтаётган жаҳон чемпионати ташкилотчилиги Туркиядан кўра яхшироқ таассурот қолдиряпти. Маҳаллий ОАВнинг, айниқса ТВнинг турнирга бўлган эътибори катта. Матбуот анжуманида ҳам журналистлар сони 20 нафарга яқин эди. Афсуски баъзи сабабларга кўра “CА” ходимлари мусобақанинг иккинчи туригагина етиб кела олдилар. Ҳечдан кўра кеч. Эртага Хайрулла Холиқов ҳам сафимизга қўшилади ва биргалашиб турнирни юқори савияда ёритишга ҳаракат қиламиз.\nБААда жаҳон чемпионатининг матбуот хизматига жавобгар Алишер Никимбаевнинг фарзанди Равшан ҳам отаси изидан бораётган кўринади, Фужайра шаҳрида терма жамоамизнинг ташкилий ишларига яқиндан ёрдам бераяпти. Хабарингиз бор, терма жамоа билан ЎФФ матбуот хизмати бошлиғи Санжар Ризаев мусобақада иштирок этаяпти. Шунингдек Асқар Толибжонов ва Рустам Акрамов ҳам шу ердалар.\nБевосита машғулотларга келсак, дастлабки 15 дақиқа футболчилар майдони бўйлаб тўп билан бориб келиш машқини бажардилар. Шундан кейин учтадан иборат гуруҳлар тузилиб ўзаро кичик пас ҳаракатларини, кейин эса узоқ масофага пас ошириш машғулоти ўтказилди. Ҳаво ҳаддан ташқари намлиги учун 20 дақиқадан сўнг футболчиларга сув ичишга имкон берилди. 1 дақиқага ҳам бормаган чанқоқ босишдан сўнг, Дилшод Нуралиев жамоани иккига бўлиб ўйин ўтказди.\nНуралиев Марокаш терма жамоасини яхши ўрганиб чиққан кўринади, иккига бўлиниб ўйнаётганда ҳужумчиларга нисбатан ҳимоячиларимиз атайлаб қаттиқроқ ҳаракат қилдилар. Сабаби эртанги рақиб оддий эмас ва бунинг учун машғулотларда етарлича тер тўкиш лозим.\nБу ўйинда Дилшод Нуралиев бир қатор тактик ҳаракатларни синаб кўрди. Эртага бурчак тўпи тепилаётган чоғида ажабтовур ҳаракатларни кўрсангиз шуни билингки, бу машғулотлар меваси. 3та дарвозабонимиз ўйин давомида иккита жамоа сафида ҳаракат қилдилар.\nҲисоб қизиллар фойдасига ҳал бўлган ўйинда Иброҳим Абдуллаев дубль қайд этди. Кейин олис масофадан зарба бериш машқлари бажарилди. Бу эса барча тоифадаги терма жамоаларимизнинг энг катта камчиликлари. Бизда то дарвозабон билан бирга-бир чиқмагунича гол урадиганлар камайиб кетди. Ажаб эмас, шу тарзда ишланадиган машқлардан кейин йил сайин уларнинг сони ошиб боради.\nҚизиллар: Раимов (С.Каримов), Ашурматов, Иброҳим Абдуллаев, Ҳамробеков, Комилов, Ҳамдамов, Шукуров, Болтабоев, Иззатилла Абдуллаев, Аббосов.\nСариқлар: Эшбўтаев (С.Каримов), Жўрабоев, Аъзамов, Эркинов, Сиддиқов, Қодирқулов, Каримов, Хурсанов, Неъматиллаев, Тўраев.


Ўзбекистонда илк марта велоспортнинг шоссе йўналиши бўйича Осиё чемпионати ўтказилади - Халқ сўзи\n12:18 16 Апрель 2019 Спорт\nҚайд этилишича, велосипед спортининг шоссе йўналиши бўйича катталар, ўсмирлар ва паралимпиячилар ўртасида Осиё чемпионати Ўзбекистонда илк маротаба ўтказилмоқда.\nМазкур мусобақа эркак ва аёл спортчилар учун 2020 йил Токио (Япония) шаҳрида бўлиб ўтадиган Олимпия ўйинларига тўғридан-тўғри йўлланма (лицензия) олиш имконини беради.\nОсиё чемпионатида Хитой, БАА, Филиппин, Япония, Таиланд, Жанубий Корея, Вьетнам, Ҳиндистон, Гонгконг, Мўғулистон, Иордания, Эрон, Саудия Арабистони, Яман, Малайзия, Ливан каби 36 давлатдан 520 нафар спортчи иштирок этиши режалаштирилган.\nМусобақа муносабати билан Халқаро велосипедчилар иттифоқи (UCI) президенти Давид Лапартьен ва Осиё Велоспорт Конфедерацияси (АСС) президенти Осама Аҳмад Ал-Шафар раҳбарлигидаги нуфузли делегациялар ташрифи кутилмоқда.\nЧемпионат тадбирлари доирасида, аниқроғи 26 апрель куни Тошкент шаҳридаги “International Hotel Tashkent” меҳмонхонасида Осиё велосипед спорти конфедерациясининг навбатдаги Конгресси ҳам ўтказилади.\nПойгалар дастлаб тўрт кун давомида Ғазалкент шаҳри ҳудудида кечади, сўнгги икки кун Тошкент шаҳридаги “International Hotel Tashkent” меҳмонхонаси ёнидан старт олади. Марра чизиғи Тошкент вилоятининг Бўстонлиқ туманида жойлашган “Билдирсой” дам олиш оромгоҳи яқинида ва Сижжак қишлоғи ҳудудида белгиланади. Мусобақа жараёнларини вертолётлар ёрдамида тасвирга олиб, эфирга узатиш режалаштирилган.\nЎзбекистонда жисмоний тарбия ва спорт, хусусан велосипед спортини янада оммалаштириш ва ривожлантириш, миллий терма жамоа захирасини шакллантириш билан бирга республикамизда туризмни ривожлантиришда ҳам катта аҳамиятга эга.


наср » Esdalik.uz - ёшлик илҳомлари\nҚишлоқнинг четидан, кенг пахта даласининг шундоқ ёнидан ер олиб, у ерга иморат тиклаб кўчиб ўтдик. Дадам менга эрмак бўлади деб бир она-бола сигир олиб берди. Ҳар куни тушдан кейин ўртокларим Қобил, Нодир ва Салим билан биргаликда далага чиқамиз. Ҳаммамизнинг бир-иккитадан сигир-бузоғимиз бор. Ўйнаб-кулиб, дала ёнбағридан ўтган каттакон зовур ёқасида уларни ўтлатамиз\nТелефонимни кўлга отиб юбордим. Хотираси кичик бир компъютер хотирасига тенг, қимматбаҳо тилларанг қопламали, сув остида ҳам ишлайдиган телефоним экранидан ёруғлик таратиб сув тубида кўринмай кетгунича қараб турдим. Тушдан уйғонгандайман, мўъжизали оқшомдан кейин олтин аравасини қидираётган хаёлпарастга ўхшайман. Йўқ, мен ҳарчанд сеҳрланганим йўқ, сири фош этилган фокуснинг давомидаман гўё. Хўш, нима бўлди, нималар бўлди?.. Бугунгача кечган ҳаётимни эслагим келмаяпти аммо телефонимни кўлга отиб юборганим яхши бўлди. Энди мени кечаги кунга боғлаб турадиган ҳеч нарса қолмагандай.\nКўнглим ғаш эди. Гарчи тонгданоқ ҳаво мусаффо, айниқса, шаҳар ҳавоси негадир бугун жуда тоза бўлса-да, бу ғашлик менга илашиб олган эди. Барчаси кечаги аламзадалик таъсиримикин? Бундай руҳий тазйиқлар қуршовида қандай яшаш мумкин? Балки...\nИнсон орзу билан тирик.\nБир ташкилотда 4-5 киши ишлаб, бир-бирининг кўзини ўйишга тайёр бўлса улар. Ғалати. ...да шундай ҳавосизлик бўлишини бошқалар етти ухлаб, тушида ҳам кўрмаса керак.\nҚуёш ўз ётоғидан бош кўтарар экан, ўзининг илк нурларини уларнинг ҳовлисига ёйишга, қалбларини нур ила зиёга тўлдирар гўёки уларнинг кемтик қалбларини шу нурлар билан тўлдираётгандай эди. Ҳаётнинг бешавқат синовларидан бири уларни ота меҳри, ота дийдоридан бебаҳра қилган эди. Бу икки гўдакларнинг ҳар ерда туртилиб, суртилиб бетарбия инсонлар томониган гап ейишлари уларда меҳр ҳузури қўли етмас орзуга айланиб борар эди. Мастура жигарпорасинг ўзидек эзилишига ҳар чанд чиранмасин даставвал таёқ унинг бошида синар эди. Оталаридан эрта етим қолган бу икки норасида ўз ота уйларига сиғмай қолдилар. Амаки ва кеннойисинг айтилган, дилларини вайронага айлантиривчи, гап сўзлари уларни онасинг ота уйи томон етаклади.


Ҳарбий-ватанпарварлик йўналишига ихтисослаштирилган синфга қабул қилиш тартиби белгиланди\nБу синфларга мактабларнинг 6-синфини муваффақиятли якунлаган, чуқурлаштирилган фанлардан қобилиятини кўрсата олган ўғил ва қизлар танлов асосида қабул қилинади.\nТОШКЕНТ, 20 апр — Sputnik. Ҳукумат қарори билан Умумий ўрта таълим ва ихтисослаштирилган мактабларнинг ҳарбий-ватанпарварлик йўналишига ихтисослаштирилган синфлари тўғрисидаги низом тасдиқланди.\nНизомга мувофиқ, умумий ўрта таълим фанлари доирасида ҳарбий-ватанпарварлик йўналиши бўйича ўқувчиларнинг чуқур таълим олишини таъминлаш ихтисослаштирилган синфларнинг мақсади ҳисобланади.\nИИВ “ватанпарвар блогерлар” гуруҳини ташкил этишни таклиф қилди\nНомзодлардан тегишли ҳужжатлар 1-20 июль кунлари қабул қилинади.\nЖисмоний тайёргарлик синовлари 21 июль – 5 август, тегишли фанлар бўйича тест синовлари 15-25 август кунлари оралиғида ўтказилади.\nЖисмоний тайёргарлик синовлари якунлари бўйича 100 баллик тизимда 70 ва ундан юқори балл тўплаган номзодлар тест синовларига қўйилади.\nМактабларнинг ихтисослаштирилган синфларида ўқиш муддати 5 йилдан (7-11 синфлар) иборат бўлади.\n2020/2021 ўқув йилидан бошлаб ихтисослаштирилган синфларга 6-синфни битирган 30 нафар ўқувчи қабул қилинади.\nТОШКЕНТ, 24 ноя — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\n24 ноябрь coaт 13:00 га қадар 73 кишида коронавирус аниқланди, Ўзбекистонда коронавирус инфекцияси қайд этилганлар сони 71 920 нафарни ташкил қилмоқда.\nЯнги касалланиш ҳолатларининг: Қорақалпоғистон Республикасида 5 нафар, Жиззах вилоятида 5 нафар, Қашқадарё вилоятида 2 нафар, Сурхондарё вилоятида 4 нафар, Фарғона вилоятида 11 нафар, Тошкент вилоятида 36 нафар, Тошкент шаҳрида 10 нафар коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nРеспублика бўйлаб жами соғайганлар сони 69 118 нафарга етди. Соғайиш кўрсаткичи 96 фоиз.\nАйни пайтда 2 197 нафар беморга белгиланган стандартлар бўйича даво чоралари кўрилмоқда.\n1 нафар бемор вафот этди. Ўзбекистонда жами 605 киши пандемия қурбони бўлди.\nДунё бўйлаб инфекцияни юқтириб олган кишиларнинг сони 59,2 миллиондан ошди, 1,3 миллиондан ортиқ киши вафот этди, 37,9 миллиондан ортиқ киши тузалди. Энг кўп ҳолатлар АҚШда (12,4 млн), Ҳиндистонда (9,2 млн), Бразилияда (6,1 млн).


ЎзА - Тошкентда аграр соҳага ихтисослашган халқаро кўргазмалар иш бошлади\nТошкентда аграр соҳага ихтисослашган халқаро кўргазмалар иш бошлади\n“Ўзэкспомарказ”да агросаноат комплекси учун замонавий асбоб-ускуналар ва технологиялар бўйича “Uzbekistan Agrotech Expo – 2019” XIV халқаро ихтисослаштирилган ҳамда “Uzbekistan Agromash Expo – 2019” VIII халқаро ихтисослаштирилган қишлоқ хўжалиги техникаси ва машиналарининг кўргазмалари очилди.\nТадбирнинг очилиш маросимида Ўзбекистон Республикаси қишлоқ хўжалиги вазири Ж.Хўжаев ва бошқалар мамлакатимизда қишлоқ хўжалиги изчил ривожланаётгани, пировардида, аҳолининг озиқ-овқат маҳсулотларига бўлган эҳтиёжи тўлиқ таъминланаётгани, маҳсулотларни қайта ишлаш ҳажми ортиб, экспорт кўлами кенгайиб бораётганини алоҳида таъкидлади.\nКўргазмада 197 компания қатнашаётган бўлиб, уларнинг 152 таси Хитой, Япония, Жанубий Корея, Италия, Германия, Бельгия, Голландия, Буюк Британия, Беларусь, Россия каби хориж мамлакатларидан келган. Улар озиқ-овқат маҳсулотларини қадоқлаш технологиялари, чорвачилик, паррандачилик, асаларичилик ва боғдорчилик ускуналари, чорва учун ем тайёрлаш жиҳозларини намойиш этиб, ўсимликлар ҳимояси учун кимёвий моддалар ва замонавий иссиқхона хўжаликларини ташкил этиш каби хизматларни таклиф қилмоқда.\nЎзбекистонлик фермерлар билан 15 йилдан буён ҳамкорлик қилаётган Голландия ва Венгриянинг “Hunland” қўшма компанияси наслдор чорва ҳайвонларини етказиб бериш билан шуғулланади.\n– Ўзбекистонда чорвачилик яхши ривожланмоқда, – дейди ушбу компаниянинг мамлакатимиздаги вакили Нигора Турғунхўжаева. – Кўргазмада кўплаб таклифларни қабул қилаяпмиз. Биз мижозларимизга иқлим шароитидан келиб чиқиб қайси турдаги чорвани боқиш, етказиб берган чорвани қандай парваришлаш бўйича зарур тавсияларни ҳам бериб борамиз. Шу боис мижозларимиз ҳам кўпайиб бормоқда.\nЖанубий Кореянинг замонавий иссиқхоналар қуришга ихтисослашган “Hankook agricultural materiars CO., HanNong Co Korea” компанияси мамлакатимизда бир йилдан буён фаолият кўрсатмоқда.\n– Ҳозир Самарқанд вилоятининг Каттақўрғон туманида 2 гектарлик иссиқхона қураяпмиз, – дейди мазкур компания вакили Шуҳрат Қосимхўжаев. – Тез кунларда Тошкент вилоятининг Юқори Чирчиқ туманида гидропоника усулида ишлайдиган 7 гектарлик иссиқхона қуришни бошлаймиз. Бугунги кўргазмада янги мижозлар топиш мақсадида иштирок этаяпмиз.\n“Uzbekistan Agromash Expo – 2019” халқаро кўргазмасида “Ўзагротехсаноатхолдинг” акциядорлик жамияти тизимидаги корхоналар, етакчи хориж компанияларининг 70 дан ортиқ турдаги маҳсулоти намойиш этилмоқда.\n– Ишлаб чиқараётган қишлоқ хўжалиги техникаларимиз нафақат мамлакатимиз ички бозори, балки қўшни давлатларга ҳам экспорт қилинмоқда, – деди “Ўзагротехсаноатхолдинг” АЖ маркетинг бошқармаси бошлиғи Илҳом Алимов. – Бугунги кўргазмада 15 турдаги трактор, 30 турдан ортиқ тиркама, агрегатларни намойишга қўйганмиз. Тадбиркорлар билан келишувларни амалга оширишни мақсад қилганмиз.\nКўргазмада шоли ва сабзавот кўчатларини экишга мўлжалланган техникалар катта қизиқиш уйғотди. Германия қишлоқ хўжалиги жамияти томонидан “Даладан – дастурхонга” номли халқаро конференция ҳам ўтказилди.\nАбдулазиз МУСАЕВ, Отабек МИРСОАТОВ олган суратлар, ЎзА


UzAuto Motors 2022 йилнинг ёзидан Tracker ишлаб чиқаришни йўлга қўймоқчи - Daryo\n10:18, 24.12.2021 35570\nUzAuto Motors базасида Tracker автомобилларини оммавий равишда ишлаб чиқариш 2022 йилнинг ёз фасли ўрталарига режалаштирилмоқда. Бу ҳақда компания матбуот хизматига таяниб, «Gazeta.uz» хабар берди.\nОлдинроқ Асакадаги автозаводда мазкур машинанинг биринчи тест версияси ишлаб чиқарилган. «Ҳозирда конвейерни созлаш ва автомобилларни тестдан ўтказиш жараёнлари кетмоқда», — дейилади компания хабарида.\nМаълум қилинишича, автомобили модели Global Emerging Markets (GEM) ягон бюджет платформада кичик узелли йиғиш усули орқали ишлаб чиқарилади. Маҳаллийлаштириш даражаси камида 50 фоиз бўлиши кутилмоқда. «Аммо биз ушбу кўрсаткични ошириб борамиз», — дейди компаниядагилар.\nИшлаб чиқариш ҳажми йилига камида 80 минг автомобилни ташкил этади. Ҳозирча маҳаллий ишлаб чиқарилган автомобиллар нархи тайёр ҳолда импорт қилинадиган Tracker моделидан қанчалик фарқ қилиши номаълум.\n«Тажрибадан маълумки, автомобилнинг ҳақиқий нархи ҳақида фақатгина таннархи аниқ бўлгач, гапириш мумкин. Сўнгги йилларда бунга логистика ва импорт қилинадиган микрочипларни ишлаб чиқариш билан боғлиқ вазият катта таъсир кўрсатмоқда», — дейилади компания хабарида.\nМаълумотларга кўра, Chevrolet Onix ва Tracker битта платформада йиғилади. Янги платформани жорий этиш дастури янги ишлаб чиқариш тизимига ўтишни, автомобиллар қисмларини маҳаллийлаштириш ва мослаштиришга имкон беради. UzAuto Motors’нинг Асака шаҳридаги заводида янги платформани жорий этиш дастурини амалга ошириш учун қўшимча тарзда яна 500 нафарга яқин хорижий мутахассис жалб қилинган.\nМавзуга доир: UzAuto Motors барча турдаги автомобилларини етказиб беришни 2 ойга кечиктиради\nЭслатиб ўтамиз, «Ўзавтосаноат» компанияси UzAuto Motors заводи базасида Chevrolet Onix ва Tracker автомобилларини ишлаб чиқаришни йўлга қўйиш учун 427,7 миллион доллар йўналтиришни режалаштирмоқда. Бу ҳақда Инвестициялар ва ташқи савдо вазирлиги томонидан «Ўзбекистон Республикасининг 2022–2024 йилларга мўлжалланган Инвестиция дастурини амалга ошириш чора-тадбирлари тўғрисида»ги президент қарори лойиҳасида сўз боради.\n19:31, 03.05.2022 114310\n14:48, 23.04.2022 77607\n10:36, 24.04.2022 91579\n12:35 Бугун 1019\n12:34 Бугун 1674\n12:25 Бугун 568\n12:20 Бугун 849\n07:30, 15.05.2022 78412


УЕФА Еврокубоклардаги тизими сақлаб қолиши мумкин\nУЕФА президенти Александр Чеферин ташкилот коронавирус пандемияси сабаб Еврокубокларда фойдаланилган саккиз финалчи тизимини сақлаб қолиш борасида музокаралар ўтказаётгани ҳақида маълум қилди.\nАйтишим керак, битта ўйиндан иборат бу тизим менга икки ўйинлик тўқнашувлардан қизиқроқ кўринмоқда.\nБу [саккиз финалчи тизими] пандемия бизга тортиқ этган қизиқарли лойиҳалардан бири бўлди. Шу форматни танлашга тўғри келди. Шундай ўйнашга мажбур бўлдик, бироқ натижада жуда қизиқ тизимга эга бўлдик.\nҲозирда саккиз финалчи тизимини тақвимга жойлаштириш жуда қийин. Бироқ одамларга томошабоб ўйинлар кераклигини тушундик. Шундай экан буни ўйлаб кўриш керак. Сентябрь ёки октябрь ойида бу масалани жиддий муҳокама қиламиз.\nГарчи ўйинлар камайса-да, уларнинг қиймати ошиши мумкин. Футбол оламидаги дўстларимдан қўнғироқ ва хатлар тинмаяпти. Улар бу форматдан завқланмоқда.\nҲафта давомида мусобақа бутун дунё нигоҳи остида бўлади ва бу фантастикага айланиши мумкин, аммо кўрамиз. Тақвим жуда тиғиз, футболчилар йил давомида деярли 365 кун ўйин ўтказади. Агар қарор қабул қилинса уни қандай амалга ошириш борасида ўйлаш керак.\nБироқ яна қайтараман, бу қизиқарли формат, биз авваллари буни тасаввур ҳам қилиб кўрмагандик, энди эса хаёлдан кетмаяпти. Шундай экан, мажлисда буни муҳокама қиламиз.\nАлександр Чеферин, УЕФА президенти\nЭслатиб ўтамиз, пандемия сабаб юзага келган танаффус сабаб Европа Чемпионлар Лигаси ва Европа Лигаси ўйинлари чорак финалдан бошлаб саккиз финалчи тизимида ўтказилди. Унда плей-офф ўйинлари бир учрашувдан иборат бўлди.\n«Байер» Хаверц трансферини тезлаштиришни талаб қилмоқда\n«Байер» клуби ўз юлдузи Кай Хаверц трансферини тезлаштиришни талаб қилмоқда\nЧилвел «Челси» билан 5 йиллик шартнома имзоладими!?\n«Лестер Сити» ҳимоячиси Бенжамин Чилвел Лондоннинг «Челси» клуби билан 5 йиллик шартнома имзолади, дея хабар қилди журналист Николо Скира.\n«Интер» Эмерсон трансфери бўйича музокараларни давом эттирмоқда\n«Интер» раҳбарияти ҳамон «Челси» ҳимоячиси Эмерсоннинг трансфери бўйича музокараларни давом эттирмоқда


Аввалги ҳуқуқбузарликни бир йил аввал содир этган бўлсам, тезликни 1 км/соатга оширганлигим учун ҳайдовчилик ҳужжатимни олиб қўйиб, ДЙҲХХ инспектори тўғри иш қилдими? Ўшанда жаримани тўлаганман. Шундан кейин қонун билан ҳеч қандай муаммоларга тўқнаш келмаганман. Бундай ҳуқуқбузарлик учун ҳайдовчининг ҳужжати олиб қўйилмайди деб эшитганман. Менинг важ-далилларимга ДЙҲХХ инспектори ана шу қонун аллақачон ўз кучини йўқотган деб жавоб берди. Шу тўғрими? Мен энди нима қилишим керак?\n– Фикримизча, ДЙҲХХ инспектори сизнинг ҳолатда лавозим ваколатларини суиистеъмол қилган.\nЎзининг ҳаракатлари билан у сизнинг ҳуқуқларингизни ва Йўл ҳаракати қоидаларининг бузилишига доир маъмурий ишларни кўриб чиқиш тартиби тўғрисидаги йўриқноманинг (ички ишлар вазирининг АВ томонидан 5.07.2011 йилда 2240-сон билан рўйхатдан ўтказилган буйруғи билан тасдиқланган) 6-банди талабларини бузган. Шу ўринда айтиш жоизки, ушбу Йўриқнома ўз кучини йўқотмаган.\nМазкур Йўриқноманинг 17-бандига кўра, агар содир этилган ҳуқуқбузарлик учун Маъмурий жавобгарлик тўғрисидаги кодексга (МЖТК) мувофиқ транспорт воситасини бошқариш ҳуқуқидан маҳрум этиш тарзида маъмурий жазо қўлланилиши мумкин бўлган ҳолдагина транспорт воситасини бошқариш ҳуқуқини берувчи ҳайдовчилик гувоҳномаси олиб қўйилади. Қолган ҳолларда ҳайдовчилик гувоҳномаси ва талонни олиб қўйишга йўл қўйилмайди, ҳуқуқбузарлик расмийлаштирилгандан (баённома тузилгандан) кейин улар ҳуқуқбузарга қайтарилиши керак. Бироқ, афсуски, қонун ҳужжатларининг ушбу талабларига айрим ҳолларда риоя этилмайди. МЖТКнинг 37-моддасига кўра, башарти маъмурий жазога тортилган шахс шу жазони ўташ муддати тугаган кундан бошлаб бир йил мобайнида янги маъмурий ҳуқуқбузарлик содир этмаган бўлса, мазкур шахс маъмурий жазога тортилмаган деб ҳисобланади. Транспорт воситалари ҳайдовчилари томонидан белгиланган ҳаракат тезлигини ошириш чоғида транспорт воситасини бошқариш ҳуқуқидан маҳрум қилиш фақат мазкур ҳуқуқбузарлик йил мобайнида такрор содир этилганда назарда тутилган (МЖТКнинг 128-3-моддаси). Бунда тезликни ошириш катталигига боғлиқ ҳолда такрорлашнинг турли миқдори белгиланган.\nХатга қараганда, мазкур ҳолда ҳуқуқбузарлик такрор содир этилмаган. Бинобарин, кўрилаётган вазиятда ҳайдовчилик ҳужжати юқорида келтирилган нормаларни бузган ҳолда олиб қўйилган.\nИнспекторнинг ҳаракатлари устидан шикоят қилиш учун сиз юқори турувчи органга, прокуратура органларига, Омбудсманга, инсон ҳуқуқларини ҳимоя қилиш фаолиятини амалга оширадиган бошқа ташкилотларга ёки фуқаролик судига мурожаат қилишингиз мумкин.